text:
The content originally appeared on: Diario
ATA mustrando cu:
ORANJESTAD (AAN): Tin lunanan caba cu e Wever-Croes Norm (WCN) ta riba mesa pa wordo discuti. Esaki ta otro decision unda comercio no a wordo involucra y puntra pa su expertisio riba e efectonan cu e norma nobo aki por tin ariba funcionamento di cierto companianan esencial di y pa Aruba.
ATIA ta di opinion cu di berdad gobierno mester baha su gastonan, pero imponiendo un norma “one-size fits all” pa salario di directornan y staff cu tin experiencia y estudio especifico pa maneha cierto compania di estado lo tin consecuencia negativo ariba productividad y efficiencia pa e companianan aki. No por ranka un liña pa tur compania estatal, paso no tur compania ta mescos. Aki lo sigui cu djis algun ehempel.
One-size fits all
Un norma pa tur compania estatal lo ta deseabel pero mester tuma den consideracion cu no tur compania estatal tin mes un meta. Tin compania estatal cu tin un posicion privilegia, pero si mester wordo maneha na un manera hopi eficiente pa asina produci nan ganashi pa e caha di gobierno y alavez duna servicio excelente na comunidad. Den cada compania e top funcionarionan mester tin diferente “leadership skills”, experiencia y educacion pa por maneha e companianan aki efectivamente.
Pues e norma mester ser adapta pa cada diferente tipo di compania y nan meta pa pais Aruba, cu sea por ta ganashi (dividend), social, of servicial. Tin compania cu ta competi riba mercado y mester wordo maneha manera un negoshi priva, pa asina por ta competitivo den mercadonan cu ta exigi conocimiento specializa. Otro compania mester ta maneha mas riba eficiencia of impacto social, cu ta totalmente diferente cu crea ganashi.
Brain Drain
Tin un chance grandi cu top talento trahando na e companianan estatal y semi estatal lo percura pa busca trabou den sector priva of opta pa bandona Aruba unda cu nan si lo wordo paga loke nan merece. Esaki lo causa un asina yama “brain drain” den nos companianan estatal. Tambe tin e “trickle-down” effect unda tur salario den henter e compania lo baha door di un norma asina. Si no por ofrece un salario competitivo, con un compania estatal of semi estatal lo por bai recluta top talento pa maneha y traha na e compania den un mercado laboral limita manera esun di Aruba?
Posicion di honor
Den pasado tawata tin e fenonemo cu ora un politico su carera caba, cu e ta haya un top posicion den un compania estatal, sin cu podise e tin e experencia of e experticio adecua pa maneha e compania efectivamente. Den un mercado mas y mas competitive, esaki ta un riesgo hopi grandi paso eficiencia di e compania lo baha, rekiriendo mas subsidio di Gobierno, cu lo costa comunidad mas placa atrobe. Sea nos di comunidad y comercio lo tin cu bai paga mas belasting, of e prijs di e servicio di e compania estatal lo subi.
Pensioen?
Minister y Parlamentario ta “bouw op” un pensioen completo den nan termino cu nan ta sinta. Tambe nan ta haya pensioen pa cada termino cu nan sinta. Un Director di un compania estatal ta bouw op pensioen mes un cos cu cada empleado publico of priva, pues den full su carera cu e ta traha. Dicon tin un diferencia cu un politico? Tin politico cu lo bai cobra mas cu un pensioen ora nan retira. Kizas e norma ey tambe mester cambia cu un politico tin cu bouw op pensioen mescos cu henter e comunidad di Aruba? Si tuma e anterior na consideracion cu un politico ta bouw op nan pensioen den 4 aña, ta similar cu e politico tin un salario “efectivo” di entre 45,000 y 50,000 florin pa luna.
Pues aki ATIA ta di opinion cu mester trek un liña tambe y cambia e norma aki pa un politico bouw op pensioen mescos cu full e comunidad cu e ta representa.
Companianan estatal ta Patrimonio Nacional:
Nos tur ta sumamente orguyoso di locual Aruba a logra desde su status aparte cu companianan local. E mensahe nobo ta cu tur e trabou y esfuerzo cu e directornan aki a hasi pa construi nos companianan nacional no tabata bal nan trabou y esfuerzo. Institutonan nacional cu mayoria Arubiano ta orguyoso di dje ta pasobra nan ta pertenece na e companianan lider den nos region. Cu e norma nobo, ta wordu avisa cu locual ta wordo paga directornan pa logra un resultado ta mucho hopi y consecuentemente e organizacionnan aki lo mester funciona cu staff menos califica, cu ta costa menos, y lo carga e consecuencia financiero cu esaki lo trece cune.
Na final, un nomalizacion di salario publico no ta malo, pero ta recomendabel quizas pa un compania independiente hasi un estudio ki efecto e norma aki lo tin pa economia y comunidad. Tambe pa e ora bin cu recomendacion pa un norma cu por desvia dependiendo e meta di cada compania estatal y tambe e rekisitonan cu cada director mester tin pa por maneha e compania concerni na un manera productivo y eficiente. Esaki lo por ta un manera cu nos por sigura cu nos companianan estatal lo keda wordo reconoci como patrimonio nacional.


c: text/html

text:
Nos grandinan tambe ta hopi interesa den siña mas tocante tecnologianan nobo.
Kimberly Boekhoudt di Setar ta informa cu hunto cu Fundacion Movemiento Ta Bida cu nan proyecto ‘Hunto grandi, Grandi hunto’ , di parti di Setar nan ta bezig cu e parti di tecnologia, dus loke ta bo smart phone y kico tur bo por haci cu esaki, cu tur e apps y informacion basico necesario ta temanan cu ta wordo toca den e curso. Esaki pues ta e prome workship di FMTB riba desaroyo continuo y digital pa hendenan 60+ na cual a tuma luga na Setar su edificio di Intel
Sra. Boekhoudt a subraya cu tin algun apps cu a wordo presenta cu ta wordo uza manera Samsung Health cu hopi hende no sa uza, cual bo por uza pa monitoria cuanto stap bo ta cana pa dia, cuanto glas di awa bo ta bebe por ehempel pa bo wak con bo salud ta desaroya.
Tambe riba e parti di WhatsApp y Facebook, con pa uza esaki pa yama sernan keri, con pa haci un group call por ehempel tambe ta informacionnan cu nan lo toca durante e simannan ki cu e curso ta sigui.
E fundacion a haci un encuesta na unda a resalta cu e interes ta hopi grandi kier siña mas di e mundo tecnologico. Pa Setar esaki ta algo cu nan ta bay midi pa mira con e prome y siguiente fase di e proyecto ta bay, “y sigur como Setar nos lo ta parti di esaki pa sostene nan durante henter e proyecto aki”, sra. Boekhoudt ta bisa.

robotstxt: allowed

filter: keep


text:
PUERTO PLATA: Autoridadnan a haya sa di un caso lamentable, unda un persona mes na un forma of otro a logra di perfora su mesun cabez cu un clabo.
Aunke personal medico a haci hopi intento, toch e informe a drenta den fin di siman cu e hoben Natanael Garcia a fayece.
Natanael ta un hoben cu pa gran parti di su bida tabatin problema mental, y tabata usa droga tambe. Diripiente el a sinti cu su “cerebro ta hopi floho”, y pesey el a dicidi na perfora su cabez cu un clabo. El a haci esey mientras e tabata bao di influencia di susbtancia.
Nan a transporte cu urgencia, y el a wordo wordo atendi na Hospital na Puerto Plata. Un pida di e cabez di clabo so a keda pafo di su craneo. Na Hospital a saca X-Ray potret di su cabez, asina mira cu e pida cu a bay paden di su cerebro a keda intacto y keda straight.
Despues nan a pase pa un Centro Medico na Santiago pa asina trata na haci mas intento pa stabiliza su curpa. Pero no por a haci mucho mas pe, y el a fayece den fin di siman.
https://diario.aw/categories/noticia/general/hoben-dominicano-a-perfora-su-mesun-cabez-cu-un-clabo#sigProId33b8576560


text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota Fukuoka SoftBank Hawks ku skor di 8-7
Andruw Jones a konektá 1 hit den 3 turno na bate ku 2 base por bola i 2 kareda anotá. Andruw tin un promedio di .223
Resultadonan di Beisbòl Liga Grandi di ayera:
- Milwaukee Brewers a pèrdè di Cincinnati Reds ku skor di 5-3
- New York Mets a derota Washington Nationals ku skor di 7-4 den e promé partido i despues den e segundo partido Washington Nationals ta gana New York Mets ku skor di 3-0
- Seattle Mariners a derota Toronto Blue Jays ku skor di 7-5
- Philadelphia Phillies a pèrdè di Miami Marlins ku skor di 6-4
- Baltimore Orioles a pèrdè di New York Yankees ku skor di 6-5
Jonathan Schoop no a hunga den e partido aki. Derek Jeter ta konektá e hit di viktoria pa Yankees den su ultimo turno na bate den Yankee Stadium
- Minnesota Twins a pèrdè di Detroit Tigers ku skor di 4-2
- Pittsburgh Pirates a derota Atlanta Braves ku skor di 10-1
Andrelton Simmons a konektá 1 hit den 2 turno na bate ku 1 base por bola. Andrelton tin un promedio di .246
- Tampa Bay Rays a pèrdè di Boston Red Sox ku skor di 11-1
- Oakland Athletics a pèrdè di Texas Rangers ku skor di 2-1
- Kansas City Royals a derota Chicago White Sox ku skor di 6-3
- San Diego Padres a pèrdè di San Francisco Giants ku skor di 9-8
San Francisco Giant ta klinch Wild Card den Liga Nashonal. Manera kos ta te na e momentu nan aki San Francsico lo enfrentá Pittsburgh Pirates den e playoff di un partido di Wild Card den Liga Nashonal. Sin embargo esaki no ta garantisá ya komo Pittsburgh ta solamente 1 wega tras di St. Louis Cardinals den divishon sentral faltando 3 partido
Partidónan di Liga Grandi pa awe:
- Miami Marlins kontra Washington Nationals (doubleheader)
- Atlanta Braves kontra Philadelphia Phillies
- Tampa Bay Rays kontra Cleveland Indians
- Baltimore Orioles kontra Toronto Blue Jays
- Minnesota Twins kontra Detroit Tigers
- Houston Astros kontra New York Mets
- New York Yankees kontra Boston Red Sox
- Pittsburgh Pirates kontra Cincinnati Reds
- Oakland Athletics kontra Texas Rangers
- Chicago Cubs kontra Milwaukee Brewers
- Kansas City Royals kontra Chicago White Sox
- Louis Cardinals kontra Arizona Diamondbacks
- Colorado Rockies kontra Los Angeles Dodgers
- Los Angeles Angels kontra Seattle Mariners
- San Diego Padres kontra San Francisco Giants
Breve:
Skema Post-temporada Beisbòl Liga Grandi:


text: Dialuna mainta automobilistanan a mira con un suv shinishi kibra tabata core riba e linear park for di e rotonde altura di Las Americas bayendo ariba pa Camacuri. E chauffeur tabata core iresponsabel riba e klinkersnan. Patruya di K9 Unit y un oficial di trafico na civil a presenta di biaha y para e chauffeur. E chauffeur tabata papia bruha ta mustra cu e tabata bou influencia di un of otro substancia. E auto tabata destrui tanto glas y tire. Polis a bay haci su investigacion y determina cu e chauffeur a cay den e rooi altura di Nikky beach y asina subi riba un velocidad y core riba e klinkersnan dal un mata di kwihi. El a keda deteni hiba warda di Polis.


text:
Awe un otro fase di eleccion parlamentario ta tras di lomba. E partidonan a haya nan secuencia riba e lista di votacion pero tambe nan color.
Mester bisa cu ta prome biaha Aruba tin 12 partido politico cu ta participa den un eleccion pa Parlamento. Y awe nan mester a pasa den e proceso pa mira cual number y color nan lo haya riba e stembiljet.
E resultado a duna e siguiente secuencia: 1) Accion21 (Shinishi cla); 2) PPA (Oranje); 3) MAS (Blauw cla); 4) UPP (Cora); 5) MEP (geel); 6) HTC (roos cla); 7) POR (Blauw scur); 8 AVP (Berde); 9 PP (biña cla); 10) CURPA (Biña scur); 11 Raiz (Shinishi scur); y 12) RED (Blanco).
Awo ta bay manda print e stembiljetnan y mester cuminsa reparti carchinan di voto. Mester wak bon na ki urna ta bay vota. Door di expansion di e poblacion, mester a aumenta e cantidad di urnanan. Cada urna tin mas o menos 1000 votado. Tin urnanan cu tabatin den e ultimo eleccion y no t’ey mas y tin ciudadano cu lo bay vota na otro urna compara cu ultimo eleccion. Esaki ta debi, segun director di Censo y Registro Civil mr. Sharlin Luidens, cu tin areanan cu tin demasiado hopi habitante y e ta pasa mas cu mil votado.
Historia
Aruba desde tempo di constelacion Antiano a conoce diferente partido politico. Tin cu ta existi ainda y otronan a bini despues. AVP y PPA ta e partidonan di mas aña di existencia. .
Esnan cu a yega di existi na Aruba y no t’ey mas ta: Accion Democratico Nacional (ADN); Accion Democratico 86 (D’86); Aliansa Democratico Arubano (ALIANSA); Concentracion pa Liberacion di Aruba (CLA); Convergencia Royalista Nacional (CORONA); Cristianan Uni pa Aruba (CUA); Movimiento Liberacion di Aruba (MLA); Movimiento Patriotico Arubano (MPA); Movimiento Socialista Arubano (MSA); Movimiento Social Independiente (MSI); Organisacion Liberal Arubano (OLA); Partido Democratico Arubano (PDA); Partido Democratico Cristiano (PDC); Partido Democracia Real (PDR); Partido Independiente Arubano (PIA); Partido Patriotico Nobo (PPN); Partido pa un Aruba Restructura Awo (PARA); Partido Revolucionario Obrero (PRO); Partido Sunnum Bunum (PSB); Plataforma Politico di Trahadornan (PPT); Reformistanan Uni pa Bienestar di Aruba (RUBA) y Union Nacional Arubano (UNA).


text:
Den luna di april, durante e ‘SITE Global Conference 2022’ na Dublin, Irlanda, Aruba su nomber a resalta ora cu e compania HMI Performance Incentives a gana un ‘Crystal Award’ pa un projecto social cu nan a haci na Aruba.
HMI Performance Incentives a organisa pa nan cliente Manning Building Supplies haci un donacion na Fundacion Pa Nos Comunidad (FPNC) durante di nan bishita como grupo incentivo na Aruba, aña pasa. Di e forma aki a provee 40 famia na Aruba cu productonan di cuminda y higiena pa un luna.
Durante e bishita, participantenan tawata tin e oportunidad di paketa e productonan na hotel pa despues esakinan wordo entrega na FPNC. Varios di e 300 participantenan di e biahe a comparti cu nan a sinti un conexion special cu e projecto durante nan estadia.
E esfuerso di tur cu a contribui na e projecto aki, pero tambe e impacto positivo pa Aruba cu e grupo di biahe a haci, a pone cu a gana e premio prestigioso aki den e industria di biahenan di incentivo. Aruba su nomber a resalta durante e premiacion dilanti mas di 500 profesional den e industria.
Aruba Convention Bureau ta hopi orguyoso di e logro aki, ya cu e ta mustra cu como destino pa gruponan incentivo, Aruba ta ofrece diferente oportunidad pa participantenan, manera experiencianan bunita di responsabilidad social corporativo. Aruba Convention Bureau ta kere cu incorporando iniciativanan social mane esaki ta trece beneficio pa e comunidad y tambe pa e compania y su empleadonan. Aruba Convention Bureau a crea un guia di responsabilidad social corporativo y ta promove esaki cu e meta pa crea oportunidadnan entre gruponan incentivo y organisacionnan na Aruba. Aruba Convention Bureau kier gradici socionan local cu a contribui pa por a hasi esaki posibel. Pabien na Fundacion Pa Nos Comunidad y alabes Hyatt Regency Resort y De Palm Tours DMC, cu e logro aki!


text:
Pueblo por haya un splicacion con un proyecto di 40-50 miyon por a bira uno di 815 miyon florin?
30 Januari 2017
Na Aruba, tin hende cu ta lubida lihe, cu no kier mira e berdad of ta prefera di hunga avestruz, semper ora ta trata di malversacion di fondonan publico pa politiconan di ‘nan partido’. Ki ehempel di integridad esaki ta of ki impresion esaki ta duna di nos sociedad? Malversacion di fondonan publico, ta nada otro cu HORTAMENTO DI PUEBLO SIN ESCRUPULO.
Despues cu e minister di Infrastructura a pasa pueblo, cu sosten di parlamento, un ‘fastball’ cu su proyecto controversial ‘Black Corridor’ di minimal 750 miyon florin na juni 2015, na september e la bolbe ripiti e mesun baina, cu e proyecto ‘Watty Vos Boulevard’ di minimal 815 miyon florin. Pues poniendo un debe adicional di minimal 1.6 biyon florin (1.600.000.000 florin) riba e MEGADEBE, den apenas 3 luna di tempo! E hustificacion pa otorga e proyecto aki den tempo record na Mota-Engil, tabata pasobra Mota-Engil kier a traha cu ‘mas hopi posibel compania local’ (Bon Dia Aruba, 26 september 2015). Pues asuntonan importante manera costo, factibilidad of integridad financiero, no tabata interesante pa e minister.
Awor pa esunnan cu por corda y tambe pa esunnan cu semper kier lubida, e actual director di DOW a anuncia dia 15 mei 1996, cu e proyecto ‘Watty Vos Boulevard’ (e tempo ey yama Ringweg-3) lo a costa entre 40 pa 50 miyon florin y lo por bin cla na aña 2001 (mira e publicacion adhunto di Diario). Informacion publico y accesibel pa tur hende. Pues durante e periodo di gobernacion AVP/OLA, e proyecto tabata cla pa wordo ehecuta, pero di un forma hopi straño esaki no a sigui mas. Pero mas importante den e publicacion aki, ta e suma cu e proyecto lo a costa. Na 1996 e proyecto lo a costa entre 40 pa 50 miyon. Pero na 2015 esaki a bira 815 miyon florin. Pues un caminda cu mester a costa entre 5 y 7 miyon florin pa kilometer na 1996, na 2015 e minister di Infrastructura, cu ayudo di parlamento, a laga pueblo paga 116 miyon florin pa kilometer. Hasta si aplica un coreccion pa inflacion, ainda 116 miyon florin pa kilometer no ta NORMAL!
Mientrastanto, pueblo por a tuma nota cu Mota-Engil ta bendiendo e concesionnan di e proyectonan controversial aki, pa haya placa (Reuters). Pues e minister di Infrastructura, hunto cu parlamento, a regala patrimonio di pueblo na un compania di exterior, y awor ta para wak con esaki ta ‘wheel and deal’ cu nos patrimonio, mientras cu pueblo no ta haya ni un cen di esaki pero si tin cu paga 32,6 miyon florin pa 25 aña largo na Mota-Engil.
Esaki ta e prijs cu pueblo y su futuro generacionnan, tin cu paga pa mal gobernacion y complaciencia di un parti di e pueblo. Tur caminda e abuso politico ta visibel y por wordo sinti, pero ainda tin hende cu no kier mira of scucha cu Aruba a wordo destrui pa e politico tradicional.
Tristo pa mira con e nomber di un estadista grandi, Sr. Watty Vos, a wordo mara na un proyecto controversial. Ki falta di respet! Ban mira si awor lo bin un splicacion (y di parti di Ministerio Publico un investigacion profundo) con un proyecto di 40-50 miyon florin, por a bira uno di 815 miyon florin.


text:
MINISTER DI HUSTISIA GILMAR PISAS A SERA KONOSÍ KU MINISTER DI HUSTISIA DI HULANDA
MINISTER DI HUSTISIA GILMAR PISAS A SERA KONOSÍ
KU MINISTER DI HUSTISIA DI HULANDA
Willemstad –Minister di Hustisia Gilmar Pisas a sera konosí ku e Minister di Hustisia i Seguridat di Hulanda sra. Dilan Yeşilgöz-Zegerius dia 9 di febrüari 2022.
Minister di Hustisia sr. Pisas huntu ku representantenan di e Ministerio di Hustisia a sera konosí ku sra.Yeşilgöz-Zegerius ku resientemente a keda instalá komo Minister di Hustisia den Gabinete Rutte na Hulanda.
Durante di e enkuentro aki e dos ministernan a haña oportunidat pa enterkambiá riba diferente punto. Ta trata aki di e siguiente puntonan:
- E karteranan ku Minister di Hustisia sr. Pisas ta okupá aktualmente;
- E situashon di Covid na Kòrsou;
- E fondo di likides di Ministerio Públiko;
- Krimen organisá na Kòrsou kaminda ta risibí koperashon di RST;
- E problema di e refugiadonan for di Venezuela;
- E plan pa kumpra ekíponan nobo pa e team forénsiko di Kuerpo Polisial.
E dos ministernan a kumbiní ku nan lo keda den kontakto ku otro i ku den futuro serkano lo sera konosí personalmente ku otro.


text:
Kontrol di tráfiko.
KOMUNIKADO DI PRENSA 116 /2022
7 mart 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 7 mart 2022, entre 08.45’or pa 10.25’or personal di Warda di Polis Barber a tene un
kontrol di tráfiko riba Weg naar Westpunt na altura di Daniel.
Durante e kontrol aki polis a kontrolá 75 vehíkulo i a parti un total di 32 prosès verbal pa
infrakshonnan kometé.
Pa Manehá un vehíkulo:
Sin karchi di kùr bálido;
Sin seguro bálido;
Sin reibeweis bálido;
Sin faha di seguridat bistí;
Sin plachi number;
Ku winshil di plak skur;
Ku bentana dilanti skur.
E kontrolnan aki ta kontinuá.


text:
Sosial
Dina Rina Keli a kumpli 90 aña !
WILLEMSTAD – Rina Keli, (Dina) djasabra último a kumpli 90 aña. Riba e dia aki, e selebrá prinsipalmente ku su seis subrinanan, tur ruman di otro ku ela kria for di chikí. Rina Keli a traha 50 aña den kantor na La Confianza. Su eks koleganan, amiga i sobra famianan tambe a selebrá kuné su bunita aniversario.
Un dje subrinanan, esun di mas chikí ta Antonieta Wognum (Antonieta Dap), ku a bisa NOBO ku pa e okashon aki, tur e subrinonan, Jenny, Shury, Sientje, Toni, Shila i Antonieta tabata huntu djasabra pa selebrá ku e persona ku a duna nan bon kriansa.Entre dje subrinanan tin ku ta biba den eksterior, pero ku a pèrkurá pa nan tambe uni ku e sobrá rumannan.
Jenny, e subrina di mas grandi di Dina, a konta NOBO ku Dina a tuma 6 ruman kria i ku nan no tabatin falta di nada.’ Ela kria nos bon i a papia hopi ku nos, pa nos bon’.Semper Dina tabata atento pa seguridat di su yunan di kriansa. Jenny ta konta: Si nos tres ruman mester bai un fiesta na un bisiña di kua e kuránan ta pega ku otro, maske fiesta ta kuminsá 9’or e ta laga nos bai for di 7’or. Anto 9’or e ta bin na waya bin yama nos. Jenny ta sigui konta ku e rumannan e ora ei mester pidi e bisiña (Narda Brunken ) pa pidi Dina pa nan keda i e mes ta wak nos. “Asina Dina ta laga nos keda te 12’or di anochi. Ora ku fiesta kaba ku Narda hinka e rumannan kas, Dina ta sintá den kas ta warda nan yega kas.
Jenny ta hopi kontentu i agradesido pa e edukashon ku Dina, huntu ku nan wela a duna e seis rumannan. Dina ta un Tanchi masha dushi mes, ku ounke ku e tabata strèn, a pèrkurá semper, tambe materialmente, masha bon pa su subrinonan. Jenny: ‘’Danki Dios ku e tabata strèn, pasobra nos tur a resultá bon’’.
REY
Toni, e úniko ruman hòmber a bisa NOBO, ku tantu serka Dina, su rumannan i serka su wela, ela risibí un trato manera rei na kas. ‘’Dina ku mi wela a duna nos un edukashon meskos ku tur mayor ta duna nan yunan. Nan tabata kuida nos èkstra bon, manera por ferwagt ora ku bo tin responsabilidat pa muchanan ku no ta bo propio yunan.Esaki no ta fásil tur ora, pasobra semper mucha ke tin mas libertat.
Komparando e situashon di ántes ku awor, Toni ta bisa ku awendia no por spera mas ku tanta i welanan ta tuma responsabilidat di kriansa fásil. ‘E mama i welanan mes ta yòn i ke disfrutá di nan bida’.
Den nan kaso, tur hende a resultá bon, Toni ta bisa. ‘Nos no tin título dilanti nos number, pero ta bon pará, sin ku tabatin di mester di atendé ku asuntunan ilegal’. Hopi importante tambe Toni ta konsiderá e echo ku e rumannan a keda semper uni.
Sosial
Promé ‘Trumpet Challenge 2022’ djarason dia 22 di yuni den Sambil
WILLEMSTAD – Por fin e dia ta yegando pa Kòrsou konosé su promé trumpet challege 2022. Esaki lo tuma lugá djarason awor dia 22 di yüni den Sambil pa 7 or di anochi.
Despues di vários luna di preparashon bou di direkshon di Hector Sampson, e trompetistanan aki ta kla pa laga pueblo di Kòrsou disfrutá di nan músika.
Manera ta konosí, Fundashon WESU a bin ta trata riba e parti di formashon musikal i organisá na desèmber último, e promé Trombone Challenge ku tabata un éksito total.
Awor ta toka turno na trompetistanan pa nan tin nan Trumpet Challenge i despues di vários luna di preparashon intensivo, djarason awor dia 22 di yüni, Pueblo di Kòrsou por bai disfrutá grátis di nan presentashon.
E evento lo tuma lugá riba e stage grandi skùin dilanti Victoria Secret den Sambil. E evento lo kuminsá eksaktamente 7 pm i ta algun kansion nan lo bai presentá. P’esei un apelashon ta na tur hende ku ta interesá pa wak nan, pa nan tei presente den Sambil djarason awor.
Sosial
AMAK ta partisipá dos gran baluarte di farandula ku a bai laga nos
WILLEMSTAD – Djamars anochi a drenta e notisia tristu ku e konosido Patrick Janzen a bai laga nos i den oranan di mardugá djarason 9 di yüni 2022, e pianista, kompositor i areglista Eddy Mar a bai sosegá.
Patrick Janzen
Pa lokual ku ta trata e personahe di Patrick Janzen, nos a komprondé ku el a fayesé na un edat di 53 aña na su kas, despues di tabata hospitalisá pa algun dia.
Patrick a bai laga nos na un edat relativamente hóben i durante su trayektoria den farándula, e tabata envolví den diferente aktividat farandulero tantu aki na Kòrsou komo na Ulanda.
Patrick a inisiá ku su negoshi i pone lus i harma stage pa diferente aktividat i seguidamente ela formalisá su aktividatnan ku lantamentu di Ola ku ta nifiká Organisashon pa Lanta Ambiente.
Patrick tabata pone zonido i meks pa diferente agrupashon musikal i un di su éksitonan grandi tabata lantamentu di e Agrupashon Musikal No Game, ku a kosechá hopi popularidat i hasta a konkista e titulo di Rei di Tumba ku Reinir Lijfrock komo kantante na 2006.
Último tempunan aki, Patrick a lanta un grupo musikal di Bachata i tabata tin intenshon tambe pa lanta un grupo di Kòmbèk i formalisá regreso di No Game. Lamentablemente e no por a logra realisá tur su soñonan
Eddy Mar
Pa loke ta trata fayesimentu di Eddy Mar, AMAK por menshoná ku e tabata hopi aktivo tantu komo músiko, pero tambe durante mas ku 10 aña komo dosente di e proyekto di Formashon Musikal den Bario.
Eddy Mar tabata forma parti di diferente agrupashon musikal i esnan ku sigur el a kosecha hopi éksito kune tabata e agrupashonnan musikal Dynamics i BESS ku tabata un agrupashon musikal ku e i defuntu Mr. Babalu tabata dirigí musikalmente.
Eddy Mar durante último tempu ku a pasa tabata sufri di kebrante di salu i den oranan di mardugá di djarason el a bin fayesé.
Direktiva di AMAK ta ekspresá su sentido de pésame na famianan di Patrick Janzen i Eddy Mar. Ku nan alma sosegá na pas.
Sosial
HOPI INTERES PA KURSO DI HISTORIA DI MUZIK DI KORSOU ORGANISA PA CCC
Willemstad – Durante e periodo di 7 di febrüari te ku 16 di mei 2022 Sentro Kultural Kòrsou a organisá otro interesante Kurso Historia di Muzik di Kòrsou den su Sentro situá na Emmastad, kua tabata na enkargo di e konosido músiko Henri (Harry) Moen.
Den e kurso aki a trata desaroyo di muzik tradishonal di Kòrsou di e époka entre 1863 i 2000. Entre otro e kursantenan ta siña rekonosé ritmonan tradishonal i konhuntonan musikal, tambe nan ta sera konosi ku kompositor i otro desaroyonan den muzik di Kòrsou. Huntu ku esaki tambe nan ta haña un bista di aspektonan sosial i ekonómiko ku tin relashon ku e desaroyo.
E kurso un biaha mas tabata un èksito total na opinion di e kursantenan ku a yena un bashí na informashon tokante nos muzik. E forma úniko di duna lès di señor Harry Moen i su splikashon al kaso, kla i konsiso a mantené un entusiasmo kontínuo serka e kursantenan.
Djaluna 16 di mei ultimo e kursantenan presente a risibí nan sertifikado for di man di señor Harry Moen i señor Henri Cornelia, Presidente di Fundashon Sentro Kultural Kòrsou. Esnan ku a kalifiká pa nan sertifikado ta: Valentina Cijntje-Engelhardt, Alton Gordon, Rose-Marie Heije, Frensel Malacia, Isolda Mansana, Aronnette Martis, Jacqueline Nicia, Elvin Rijke, Lidwina Rodriguez, Aemilius Palm, John Scheidelaar i Glenda Sluis
Sentro Kultural Kòrsou ta felisitá tur e partisipantenan i nan dosente ku èksito di e kurso. For di aña 2012 un total di 176 kursante, di ken 67 penshonado, a risibí nan sertifikado di partisipashon na e kurso.
Daily Nobo
‘’Awor ora bo studia bo ta bira persona non-grata !’’
Komishon húridiko lo investigá asuntu 27 ora di trabou pa dosentenan
Un dje pistoleronan ku a mata Peter de Vries detené na Kòrsou
Parokia di Westpunt a inougurá su bandera durante di selebrashon di fiesta Patronal
“Imagine Rotary” ta e tema pa direktiva nobo di Rotary Club Willemstad
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal1 day ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea


text:
ORANJESTAD (AAN) - Despues di un weekend di dushi baseball di interleague 5/6 &7/8 na veld di Aruba Tigers nos kier informabo e siguiente resultadonan.
18 juni :
5/6
CL 22 - SL 17
Mvp : J'Sean Toppenberg (CL)
7/8
NL 7 - CL 5
Mvp : Jose Fernandez (CL)
19 juni :
5/6
CL 13 - NL 13
Mvp : Rushen Faria (CL)
Mvp : Darwin Sierra (NL)
7/8
CL 10 - NL 0
Mvp : Zayne Ardjosodiro (CL)
Ta bon pa menciona cu den e partido di 7/8, Zayne Ardjosodiro y tambe Willvion Fuentes a connecta cada 1 bataso di cuatro skina pa nan seleccion.
E weekend aki lo ta na veld di Tanki Leendert cu e gran final di Interleague.
Den ambos categoria e final lo bay entre CL vs NL
Tambe lo bai tin diferente wega nan, HR derby, Target Throw, Coremento di base.
Tur organisacion cu a participa den Little league e aña aki mag manda 1 mucha den cada un challenge nan.
Despues di e wega nan lo bay tin entregamento di medalla pa tur e muchanan cu a participa den e interleague 2022.
https://diario.aw/categories/noticia/deporte/weekend-aki-lo-tin-gran-final-di-interleague-cu-diferente-otro-weganan#sigProIdfb5516175e


text:
MINISTERIO PUBLIKO TA INFORMA RIBA E KASO KAMINDA A KONFISKA 289 KILO DI COCO I UN JET PRIVA
Info OM:
Relashoná ku e hayasgo mardugá dia 30 di òktober 2016 di 289 kilo di kokaina, un arma di kandela, munishon, un sker pa kòrta heru, muts i hanskun a presentá e sospechosonan awe mainta dilanti un Wes-komisario pa husga e detenshon.
Tur kos a keda husgá bon miéntras ku seguidamente Fiskal di Ministerio Públiko (OM) a ordená nan prolongashon di enkarselashon ku 8 dia.
E sospechosonan ta piloto M.T. (1965) di Turkia, piloto F.P. (1965) di Alemania, K.A. (1963) di Turkia, F.A. (1963) di Turkia i E.J.E.W. (1974) di Kòrsou.
M.T. i E.J.E.W. a keda detené e mardugá na altura di airopuerto Hato ku e droga, arma, munishon, muts i hanskun. Miéntras ku a detené F.P., K.A. i F.A. na airopuerto na momentu ku nan kier a abordá e avion luhoso estilo jet ku mientrastantu tambe a keda konfiská pa Fiskal di Ministerio Públiko.


text:
EOZ A ORGANISÁ KOMPETENSHA DEN LUNA DI SALÚ
EOZ A ORGANISÁ KOMPETENSHA DEN LUNA DI SALÚ
Kralendijk – Den kuadro di luna di salú kòrdiná pa gobièrnu di Boneiru su departamentu di Salubridat Públiko, EOZ a organisá un kompetensha di pintamentu pa nos muchanan i hóbennan entre 6 i 13 aña di edat. E tema ta “Asina mi ta biba salú pa mi siña bon na skol”.
EOZ a risibí alrededor di 90 pintura pa e kompentensha. Kada unu ku nan mes kreatividat i vishon riba e tema. E tópikonan ku a bini hopi dilanti den e pinturanan tabata fruta, bèrdura, deporte, drumi sufisiente, famia felis i fe den Dios.
Djasabra awor, 5 di novèmber, durante marshe di “Tienda di bèrdè bèrdè! nos lo eksponé e pinturanan i tambe entregá premio.
Eksposishon lo ta for di 3’or atardi i pa 5’or atardi lo anunsiá e ganadornan. Esaki ta tuma lugá na Plasa Fransisco Chicu Goeloe na Antriol.
Ta invitá tur partisipante kompañá pa nan famia i amigunan i tambe henter pueblo di Boneiru pa bin atmirá nos talentonan den pintamentu.


text:
Diasabra den careda di 6 or atardi a sucede un accidente entre dos auto na e tweg. Ambos auto a keda kibra y no tabata por a core mas y a pone cu personal di roadservice forensys a solicita takelwagen di e seguro cu e auto ta segura.
Minutnan a pasa unda a tuma datos di ambos parti e prome towing a presenta pa lanta e prome auto bay cune, y e di dos auto cu ta kia cerato blanco a keda riba riba caminda debi cu e wiel robes dilanti tabata kibra. A dura casi dos ora pa takelwagen presenta pa lanta e ultimo auto, y aki polis tambe tabata presente pa yuda cu e trafico. E doño di auto mes a keda disgusta cu e servicio di towing di e seguro cu e ta segura.


text:
Riba djaweps 19 di mart último gobièrnu di Boneiru a tuma e desishon pa sera tur skol i akohida di mucha aki na Boneiru. Esaki tabata i ta pa evitá ku e vírùs di corona lo plama, si akaso e ta na nos isla.
Dor di e medida ya menshoná i pa motibu ku no ta tur mayor ku ta traha den funshonnan vital òf krítiko por organisá nan akohida pa nan yu, gobièrnu di Reino i Entidat Públiko Boneiru a uni forsa pa regla akohida di emergensia pa e grupo spesífiko aki.
Un tim di krísis ta kordiná, evaluá i tuma e pasonan nesesario pa ofresé un akohida responsabel pa mayornan ku ta ehersé un funshon indispensabel durante di e periodo di krísis aki. Ora di repartí e muchanan bou di e diferente krèshnan, skol òf otro instituto, lo tene debido kuenta ku e medidanan proklamá dor di gezaghèber pa medio di e ordenansa di emergensia.
EBT (Eilandelijk Bestuurs Team) ta determiná kua funshonnan ku na e momento aki ta vital òf krítiko. Den EBT tin representashon di tur organisashon ku ta di importansia durante di un kalamidat.
Algun organisashon ku ta vital na e momento aki ta: kuido médiko, polis, prisòn, bombero, Kmar, duana, tim di krísis i personanan ku ta elaborá den akohida di emergensia. Esaki ta djis pa menshoná algun. EBT por amplia i ahustá e lista aki na momentu ku ta nesesario.
Algun funshon krítiko ta entre otro; supermarket, kompanianan di utilidat manera WEB i Selibon.
E tim di krísis ya a aserká e organisashonnan vital i ta den e proseso pa determiná e funshon nan krítiko.
Ta bon pa enfatisá un biaha mas ku e akohida di emergensia pa mucha ta solamente posibel ora sigui e instrukshonnan ku a ser partí pa e kompania, ku dor di EBT tim a ser konsiderá komo vital òf krítiko.
Ta supliká tur mayor pa mantené tur mucha ku tin síntoma di grip na kas i no presentá na akohida di emergensia.
Pa pregunta relashoná ku akohida di emergensia, por tuma kontakto ku tim di krísis via e mail adres noodkinderopvang@rijksdienstcn.com


text:
Corte awe a dicta fayo den e caso cu Ophelia Beyde a cuminsa contra e periodista Speed Andrade. E conclusion di Corte tabata cu Andrade a haci expresionnan sin por prueba esakinan (manera mal trahado) contra Beyde pa cual e mester rectifica den dos dia di tempo.
Hues a bisa cu como periodista e tin derecho di tin su propio opinion y ta critico. Sinembargo e no por haci expresionnan (acusacionnan) sin tin prueba. Den e caso di hortamento di password di computer di Leoncita, Hues a bisa cu ora el a haci e expresion den su programa Enfoke 90, e no a menciona cu ta basa riba informacion di Leoncita Arends y tampoco tin prueba cu ela bisa esey despues. Banda di esaki el a papia cu Beyde ta mal trahado. Segun el a bisa, e ta prueba esey pa e hecho cu e Gobierno a kit’e for di trabou. Pero Hues a bisa cu den e sentencia cu berdad Beyde a perde, nada di esaki ta wordo bisa. Esta cu el a wordo kita pa ta mal trahado. Ademas, despues a tum’e na trabou atrobe. Tampoco e tin prueba di loke el a bisa cu Beyde a reparti pamfletanan den eleccion di 2017 den cual e l a bisa cu Beyde a acusa Leoncita Arends di practicanan dudoso relaciona cu tereno erfpacht.
Awo Speed tin cu rectifica y e no mag haci ningun comentario extra riba e texto di rectificacion cu Corte a pone pa e papia na radio.


text:
Dia 23 di November lo tuma luga e Conferencia 35 aña di Status Aparte- ‘Aruba ta di nos tur’ en conexion cu e di 35 añadi Status Aparte di Aruba den Reino Hulandes. Dia 1 di Januari 1986, Aruba a drenta e Status diferente aki y esaki ta locual cu a contribui na e exito di Aruba. Diferente Gobierno y Parlamento, un tras di otro a contribui na e exito cu awe nostur ta biba aden, nos dushi Aruba.
Prome Minister Evelyn Wever-Croes a expresa cu Aruba ta enfrentando e reto di mas grandi di nos historia, e pandemia diCovid 17 y su efectonan financiero y economico. Pero compara cu e reto pa logra nos Status Aparte, nos ta sigur cu nos ta surpasa cada reto riba nos caminda si nos keda inspirariba e lucha pa logra nos Status Aparte. E vision y determinacion pa logra Status Aparte, mester ta e inspiracion y ehempel pa cada Arubano pa logra recupera y sigui lucha panos pais. P’esey, ta importante pa e historia di Status Apartekeda bibo den nos pueblo y ta e compromiso di GabineteWever-Croes pa nos historia nunca bay perdi.
Na comienso di e aña aki, danki na Minister Xiomara Maduro como Minister di Cultura, a transmiti un serie di programacortico titula ‘35 aña Status Aparte – Un lucha cu a marcahistoria’. Durante di e programanan aki señor Nelson Oduber a brinda informacion riba diferente parti importante di e lucha di Status Aparte y kico esaki a nifica pa Pais Aruba.
Prome Minister a duna di conoce cu lo cera e aña aki cu un di dos conmemoracion di e importante acontecimento historicoaki cu un otro evento informativo y educativo. Gobierno di Aruba ta organisa un Conferencia ‘35 aña di Status Aparte – Aruba Ta Di Nos Tur’, durante cual lo reflexiona riba e 35 añanan cu a transcuri, lo analisa unda nos tabata, unda nos ta y unda nos lo kier yega como pais. 35 aña di Status Aparte a trece nos caminda cu nos ta awo pero ta hunto nos mesterdetermina con nos ta duna contenido na e futuro di Aruba y suStatus Aparte.
Lo elabora riba kico Status Aparte a nifica pa Aruba, kico tur nos a logra y con nos ta awor. Tambe lo analisa con Aruba a desaroya riba tereno economico, social, educacional y cultural.
Lo tin como invitado representantenan di diferente sector y varios ex-mandatario cu a ocupa posicionnan importantedurante e ultimo 35 aña cu a transcuri.
Prome Minister a accentua tambe cu e medidanan di COVID19 ta vigente ainda, p’esey e invitadonan lo mester ta limita. Lo pasa e Conferencia via medianan tradicional y social pa asina henter Aruba por sigui e Conferencia ‘35 añaStatus Aparte – Aruba Ta Di Nos Tur’ cu lo tuma luga diamarsdia 23 di november di 9’or pa 12’or di merdia. Pronto lo dunamas informacion di esaki. Keda pendiente.


text:
Recientemente en conexion cu celebracion di Dia Internacional di Hende Muher dia 8 di maart 2021, Aruba Lions Club a tene un evento dia 7 di maart 2021 dedica na miembronan femenino di Aruba Lions Club y tambe e Lioness nan cu ta casa di e miembronan masculino den forma di un High Tea Party. E meta principal di e evento aki tabata pa reuni e miembronan femenino y e Lionessses hunto pa asina celebra nan dia.
E mainta a cuminsa den parking lot di Linear Park unda miembronan di Lions y Lionesses a wordo busca den autonan clasico y acompaña pa e evento door di miembronan di Aruba Muscle & Classic Car Club y Classic Car Club. Na momento cu a yega e club di Aruba Lions Club, e invitadonan a wordo acompaña paden pa un miembro di club unda a encontra e club completamente transforma pa e High Tea Party. Lioness Vanessa Arends y Lioness Carolina Figaroa a duna un palabra di Bon Bini pa asina por a cuminsa e evento. Esaki den forma cu ta cumpli cu tur protocol valido y reglanan sanitario awor cu e pandemia.
Ta intencion di Aruba Lions Club pa e High Tea Party bira un evento anual di Aruba Lions Club pa celebra e ser femenino y pa recauda fondo.
Aruba Lions Club kier a duna un palabra di gradicimento na tur esnan cu a haci e evento aki posibel y ta spera cu tur e invitadonan por a disfruta di e dia.
Pa mas informacion di Aruba Lions Club, por bishita e facebook page of website: www.arubalionsclub.org


text:
teamaruba
-
Anti-Doping
Comision Anti-doping a tene charla di informacion
Dialuna anochi e Comision Anti-Doping a tene un anochi di informacion pa e delgacion di Aruba cu lo ta biahando…Read More »
-
Rosario2022
Hefe di Mission pa Rosario2022 ta conoci
Hefe di Mission pa e weganan di Rosario 2022 ta conoci E Juegos Suramericanos de la Juventud 2022, lo tuma…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »
-
News
Uniform nobo presenta na pueblo di Aruba
Comite Olimpico Arubano a presenta nan uniform na pueblo di Aruba Ayera despues cu den ora nan di atardi a…Read More »
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
Lima2019
Kyra ta elabora riba nan competencia
Landado artistico Kyra Hoevertsz ta elabora riba nan competencia den e Weganan Panamericano LIMA 2019. Tambe Kyra ta conta riba…Read More »
-
Lima2019
Seraus ocupando un di 4 lugar
Thashaina Seraus ocupando un di 4 lugar riba e prome dia den singles E competencia individual a inicia pa nos…Read More »
-
Lima2019
Philip a competi na Lima
Philip Elhage a caba na di 15 lugar den e competencia di Air Pistol 10m den e Panam Games LIMA…Read More »
-
Lima2019
PR team COA ta sali pa Lima
Seever Krozendijk di PR Team di COA ta conta kiko pa spera di e weganan di Lima2019Read More »


text:
The content originally appeared on: Diario
Tres operacion tabata tumando lugar e momento ey
ORANJESTAD (AAN): Dialuna mainta, algo pasa di 10, na ImSan (Instituto Medico San Nicolas) a presenta un alarma di candela riba e salanan di Operacion.
Director di ImSan, Dr. Joel Rajnherc a ofrece un conferencia di prensa pa asina duna un relato precis di loke a sosode. El a bisa cu e candela no tabata den e salanan di operacion, pero den e camber prome cu esey unda tin e instalacion electrico y di ventilacion pa e salanan di operacion.
E medico a bisa cu eynan c’un waya di suministro di electricidad grandi cu ta duna electricidad na e mashin cu tin cu ‘dehumidify’ e camber di operacion y cu ta un waya di un voltage hopi halto, el a haci un corto circuito y esey a causa cu e temperatura den e caha ey di e voedingskabel a subi masha hopi y a cuminsa un candela chikito cu hopi huma.
E huma tabata asina hopi cu a extende den tur e salanan di operacion y e hangnan. Tres operacion tabata tumando lugar na e momento ey, un di wowo, un di barica y un di un tumor.
E team di ImSan a reacciona corectamente. Nan ta bon getrain pa atende calamidadnan asina siguiendo tur protocol. Asina tur pashent a wordo saca na ora. Apesar cu nan tabata bezig cu e operacion, e pashent di wowo no tabata cla, esun di barica tampoco. E otro pashent si tabata cla caba y tur e sali den bon estado for di e salanan di operacion, Dr. Rajnherc a duna di conoce.
Door cu tabata tin dos pashent cu mester a wordo opera ainda, a tuma contacto cu directiva di hospital y inmediatamente a ofrece tur cooperacion pa ImSan por a logra sigui cu e operacionnan aki, Rajnherc a splica. Dos operacion a bay bon y un otro ta continua awe diamars.
Mester bisa si cu tur pashent di ImSan a sali na tempo, pero algun di nan a inhala hopi huma y siete di nan a wordo manda cu ambulans pa Dr. Horacio Oduber Hospital pa wordo revisa. Tur di nan ta den bon condicion.
E calamidad aki ta masha excepcional, a bisa, y pa casualidad tabata tin e grupo hulandes cu a haci e parti aki di electricidad, prepara pa yega Aruba dialuna atardi pa haci e re-certificacion di e sistema, pero na lugar di haci un re-certificacion nan lo haci un coreccion di e sistema.


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
Nos ta anuncia fayecimento di:
Cristalia Francisca Huntington
*21-07-1953 – †22-05-2022
Na nomber di su:
Rumannan:
Alfred Huntington y famia
Edward Huntington y famia
†Nevil Huntington
†Jenny Huntington y famia
†Susana Huntington
Primonan:
Jan Woudenberg y famia na Hulanda
†Charley Huntington y famia
†Claudius Huntington y famia
Johan Huntington y famia
Brian Huntington y famia
Oscar Huntington y famia
Cleo Huntington y famia
Franklin Huntington y famia
Jeff Huntington y famia na St Maarten
Primanan:
Anneke Woudenberg y famia na Hulanda
Janette Huntington y famia
Barbara Huntington y famia
Judith Huntington y famia y Bonaire
Sobrino(a)nan:
Monica Helena Paesch, Sergio van der Gen y yiunan, Luisa Fernanda y famia, Balenyna na Colombia
Coleganan di Marriott Hotel
Famia: Huntington, Koolman, Arteaga, Lopez, Paesch, van der Gen, Arends, Lejuez, Vlaun, Peterson, Mansur y demas famia
Ta invita pa e acto di despedida cu lo tuma lugar diahuebs 16 di juni 2022 na Aurora Funeral Home, sigi pa e acto di cremacion cu lo tuma lugar den seno di famia
No ta ricibi condolencia na cas


text:
Lanseo di promé produkto di Mi Aqualectra Digital pa aña 2022: AQUALECTRA TA INTRODUSÍ KANAL NOBO PA SERVISIO NA KLIENTE KU ‘MI AQUALECTRA WHATSAPP’
Willemstad 5 di yuni 2022 – Aqualectra ta lansa su kanal di servisio nobo ‘Mi Aqualectra WhatsApp’. Klientenan di Aqualectra awor por hasi uzo di e plataforma di WhatsApp pa konektá ku Aqualectra i risibí servisio di forma fásil i lihé. Esaki ta e promé produkto pa Aqualectra su brènch digital titulá Mi Aqualectra Digital pa aña 2022. A skohe pa lansa ‘Mi Aqualectra WhatsApp’ gradualmente. Aworakí por konektá ku Aqualectra via WhatsApp i apliká pa haña e resibu di luna. Despues di sigui algun stap fásil, denter di ménos ku 2 minüt kliente lo risibí e último resibu. Durante e próksimo lunanan Aqualectra lo sigui introdusí servisionan adishonal via ‘Mi Aqualectra WhatsApp’. Klientenan di Aqualectra por skèn e QR Code i konektá ku ‘Mi Aqualectra WhatsApp’ òf manda un WhatsApp via e number 563-0135.
Na momentu ku kliente tuma kontakto ku Mi Aqualectra WhatsApp i pidi pa e último faktura, mester kompletá e proseso di verifikashon eksitosamente promé ku risibí e último faktura. Parti di e proseso di verifikashon aki ta enserá ku e number di selular ku ta uza pa tuma kontakto ku Mi Aqualectra WhatsApp mester ta registrá na e kuenta di Aqualectra konserní. Si esaki no ta e kaso, e sistema lo no aseptá e petishon di kliente pa risibí su faktura via Mi Aqualectra WhatsApp. Otro informashon ku ta relevante pa e proseso di verifikashon ta number di kuenta i number di abonado.
Ta importante i sumamente benefisioso pa klientenan suskribí i hasi uzo di e plataforma digital MiKuenta. Por uza MiKuenta pa adaptá informashon personal manera number di telefòn òf skohe pa aktivá e posibilidat pa risibí faktura di forma outomatisá i digital tur luna, konsiente di nos medio ambiente. Ku MiKuenta klientenan tin un bista amplio di tur faktura i frekuensia personal di e uzo di koriente i awa. Tur kliente ku suskribí òf ‘update’ nan informashon personal riba e portal di MiKuenta te ku 16 di yüni ta partisipá outomátikamente pa gana krédito pa kubri gastunan di sea awa, koriente òf komestibel. Por suskribí na MiKuenta via mikuenta.aqualectra.com.
Konsiente di desaroyonan digital mundial i tambe kuido di nos medio ambiente, Aqualectra a skohe pa mehorá i alabes halsa e nivel di su servisio na kliente. Aqualectra a drenta un era nobo di serviso na kliente titulá Mi Aqualectra Digital, sinembargo ta konsiente ku kambio no ta bai di un dia pa otro. E WhatsApp di Aqualectra t’ei pa fasilitá e kliente den e proseso pa konektá ku Mi Aqualectra Digital, kual na su turno t’ei pa yuda e kliente manehá su asuntunan di awa i koriente mihó, mehorando kalidat di bida.


text:
Tokante BES(t) 4 kids
Mehorashon di e alohamentu
Pa mehorá e alohamentu di akohida pa mucha i fasilidatnan despues di skol, ta determiná promé kua kriterionan e alohamentu mester kumpli kuné. Esei yama ‘Kwaliteitskader Huisvesting Kinderopvang’ (Kuadro di Kalidat Alohamentu Akohida di mucha). A base di e kuadro aki ta krea un bista riba e estado di alohamentu di akohida di mucha pa kada isla. Despues di e inventarisashon aki ta prepará un plan di alohamentu pa kada isla.
A base di e plannan di alohamentu di e tres islanan e programa BES(t) 4 kids ta traha un plan di alohamentu konhunto i ta pensa tambe riba e finansiamentu di tur proyekto di konstrukshon nobo i/òf di rekonstrukshon.
E meta ta ku na 2022 e alohamentu di tur organisashon ku ta ofresé akohida di mucha òf fasilidatnan despues di skol ta di bon kalidat i seif.


text:
Driemasterstraat – Diahuebs merdia algo prome cu 2:30 polis di trafico a wordo pidi panort di rotonde di Driemasterstraat, pa un boksmento cu hende herida.
Na yegada di polis nan ta constata cu tin dos persona di edad herida, un dama cu un kap na cabes y e cabayero tawata tin dolor den pecho.
E boksmento a sosode momento cu e Kia a subi Driemasterstraat for di Caya Frere Bernardinus y dal contra e Hyundai i10.
Den e impacto e pareha di edad a keda herida y a wordo transporta pa hospitaal den un ambulance.


text:
Division Honor
Omar Tromp satisfecho cu e ekipo di RCA, y awo ta bai prepara pa playoffs.
More in Division Honor
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...
-
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di...


text:
Rish-anne Ammerlaan, trahado preventivo na FADA ta splica MasNoticia cu pa ocho aña caba den luna di October ta organisa e Siman di Bisti na locura. Un siman caminda ta conscientisa pueblo riba abuso y traficacion di droga, alcohol, tabaco y tambe violencia.
E campaña aki a cuminsa cu iniciativa di FADA uniendo nan mes cu Red Ribbon Week, unda na Merca un agente a wordo mata den un manera violento por medio di investiga e cartelnan e temponan ey. FADA a uni su mes na e campaña aki anto e aña aki siman di locura ta dia 26 pa 30 di october.
Manera conoci, cada dia ta un dia cu bo ta bisti na un diferente tema. Locual ta diferente e aña aki ta cu un dia a wordo dedica na Frontliners mirando e situacion diferente cu nos ta haya nos mes e aña aki, na unda cu ta nos frontliners ta bringando pa mantene nos comunidad protehi.
Tur aña e ta un campaña di social media na unda bo ta saca potret di e dianan cu bo ta participa, comparti riba FADA su Facebook. E aña aki e ta keda un campaña di social media pero e manera di participa lo ta un tiki diferente cual lo wordo anuncia pronto na con bo por participa. E aña aki FADA a lansa su website nobo y ta algo cu sigur nan kier haci uzo di dje.
Team di FADA a evalua si lo bay door e aña aki cu Siman Di Bisti Na Locura y hunto nan a dicidi cu nan ta bay door cu ne pasobra e ta un manera positivo y constructivo na unda hunto un comunidad ta para keto y conscientisa riba abuso y prevencion di droga, alcohol, tabaco y violencia en general.
FADA: “Y nos ta pensa cu tog pa un rato esaki ta keta e mente for di e situacion dificil cu nos ta pasando aden actualmente.” FADA lo organisa un rueda di prensa pa splica den detayes mas riba loke ta trata e Siman di Bisti na Locura


text:
E selekshon di Kòrsou a biaha pa Paramaribo, Sürnam, kaminda lo hunga dos wega amistoso komo preparashon pa e siguiente kompromisonan den e buèlta eliminatorio pa yega Mundial 2014. Den un komunikado emití, F.F.K. ta trese dilanti ku e selekshon a hasi e biahe bou di direkshon tékniko di e argentino Manuel Bilches i su asistente lokal Gersley Gijsbertha.
Den e promé partido ku Kòrsou hunga kontra Sürnam riba djabièrnè 23 di sèptèmber, Kòrsou a pèrdè ku e skor di 2 pa 0. Na di 25 minüt di e promé tempu e ekipo di Sürnam a bai ariba 1 pa 0 ku gol di Stefano Rijssel. Djis despues di e komienso di e di dos mitar Milton Pinas ta anotá pa hasi e skor 2 pa 0. E siguiente partido di training lo tuma lugá dia 25 di sèptèmber.


text:
Aruba
Minister Glenbert Croes: Ta tene debido cuenta cu siguridad p’e pasament’i tubo di Eagle LNG
E proyecto di pasamento di tubo di Eagle LNG ta un di e preocupacionnan di Rainbow Warrios (RW), cual sigur ta na conocemento di minister di energia, Glenbert Croes. E mandatario a splica cu ta tene cuenta debidamente. RW a busca un compania di renombre, segun e minister, pa haci e estudionan medioambiental y hunto cu DOW, DTI y demas departamento concerni, lo delinea ruta di e tuberia con e lo mester bin pa asina sigura cu ningun hende ta core peliger.
Di loke e minister tin di compronde, ta duna debido atencion n’e aspecto di siguridad cu ta vital den un proyecto asina.
Tabatin algun aspecto pa loke ta e pasamento di tubo bao di Marinierskazerne. Segun e minister, Eagle LNG ta den combersacion riba esaki y ta tene cuenta cu e recomendacion final di loke por, con e tin cu pasa, p’asina nan tin cu tene cuenta cu ne. Te asina leu, no a Hulanda pa loke tin di haber cu e refineria.
Pa mayor cobertura lesa TREMPAN.


text: ORANJESTAD – Dia 1 di januari 2022, Sra. Mercedes Semeleer a cumpli 40 aña cu e la drenta den servicio di Gobierno di Aruba. Dia 1 di januari 1982 Mercedes Maria Semeleer a drenta Servicio Central di Computacion (S.C.C.) como Schrijver. Dia 5 di april 1983 Mercedes a huramenta dilanti Gezaghebber di eilandgebied Aruba, Sr. Pedro Bislip. Dia 1 di januari 1985 Mercedes a haya su prome promocion pa Klerk. Entrante 1 di januari 1989 Mercedes a bira Klerk 1ste Klasse y na 1 di januari 1993 Mercedes a promov’e pa Hoofdklerk. Dia 1 di mei 1997 ora cu a reorganisa Servicio Central di computacion (S.C.C.) pa Directie Informatievoorziening en Automatisering (D.I.A.), Mercedes a promov’e di Hoofdklerk pa Adjunct-Commies. Actualmente Mercedes tin e funcion di administratieve medewerker den e afdeling di Project en Proces Ondersteuning (P.P.O.). E ultimo promocion cu Mercedes a haya ta dia 1 di December 2007 cu ta Adjunct – Commies 1ste Klasse. Mercedes Semeleer ta un persona cordial, cooperativo y a demonstra su lealtad trahando 40 aña n’e mesun departamento. Gerencia, personal y algun ex-colega di D.I.A. ta felicita Mercedes cu su hubileo di 40 aña y ta gradici’e pa su dedicacion na su trabao.


text:
Gobièrnu di kòrsou tin debido atenshon pa e situashon na wacawa, banda abou
Gobièrnu di kòrsou tin debido atenshon pa e situashon na wacawa, banda abou
Willemstad – Gobièrnu di Kòrsou tin debido atenshon pa e situashon na Wacawa, Banda Abou.
Promé Minister Gilmar Pisas huntu ku Minister di Salubridat, Medio Ambiente i Naturalesa Dorothy Pietersz-Janga i nan konseheronan, a reuní ku e Federashon Koperativanan Uní di Produkshon, Fundashon Viba, Piskadonan di Wacawa i nan konsehero dia 1 di mart 2022.
Den e reunion aki Promé Minister a duna tur ku tabata presente oportunidat pa a splika ampliamente riba e situashon ku tin aktualmente na Wacawa.
E puntonan ku mas a resaltá durante di e reunion aki tabata:
- Kantidat di dia ku Defensa/Marina Real ta train na e lugá;
- Seguridat pa ku e Piskadonan su bida;
- Impakto riba nos Medio Ambiente;
- Pèrmitnan ku ta nesesario pa hasi sierto práktikanan na Wacawa.
A palabrá ku lo yama un reunion ku e representantenan di Defensa/Marina Real pa asina huntu por yega na un solushon pa e situashon na Wacawa.
Dia 4 di mart 2022 a sigui un reunion kaminda tabata presente Promé Minister Gilmar Pisas, Minister di Tráfiko, Transporte i Planifikashon Urbano Charles Cooper, Federashon Koperativanan Uní di Produkshon, Fundashon Viba, Piskadonan di Wacawa i nan konsehero, konsehero di Ministerio di Salubridat, Medio Ambiente i Naturalesa (GMN) i konseheronan di Promé Minister.
Durante di e reunion aki a trata di trese e partidonan huntu pa por yega na un solushon ku por benefisiá tur esnan ku ta enbolbí den e situashon aki.
Despues di a skucha tur esnan ku tabata presente a yega na e siguiente palabrashonnan:
- Lo instituí un grupo di trabou ku lo bai sigui traha riba proposishonnan konkreto pa trese kambio den e situashon aktual na Wacawa. E grupo aki lo reuní djarason dia 9 di mart 2022;
- Den e grupo di trabou lo tin representashon di Federashon Koperativanan Uní di Produkshon, Defensa/Marina Real, Fundashon Viba, Piskadonan di Wacawa i nan konsehero, konseheronan di GMN i di Promé Minister;
- Lo bai bishitá Wacawa pa por tuma nota personalmente riba e situashon aktual;
- Di parti di Defensa/Marina Real tin di kuminsá hasi e petishon pa e pèrmit nesesario pa por sigui ku e proyektonan na Wacawa. Ta trata aki di entre otro e “hindervergunning”. E petishon pa e pèrmitnan di “aanlegvergunning” i “bouwvergunning” ya a keda entregá na e respektivo departamentunan di Gobièrnu.
Ambos reunion (dia 1 i 4 di mart 2022) a kana den un bon esfera i tur ku tabata presente a mustra disponibilidat pa koperá pa asina yega na un solushon duradero ku por benefisiá tur esnan enbolbí.


text:
Aruba
Centro di Bario Playa Pabou ta cla pa celebra Dera Gay
Directiva di Centro di Bario Playa Pabao ta organisa e fiesta di Dera Gay den su Centro. E actividad aki ta cuminsa 8:00 pm y ta termina pa 12:00 am. Directiva di Centro di Bario Playa Pabao ya tin algun siman preparando pa e actividad aki. Ya tin dos grupo a confirma nan participacion cu ta Grupo Folclore di Santa Cruz bou di direccion di Lia Lopez y Dazzling Dancers.
E musica lo ta den man di Rincon Boyzzz. Bar y cushina lo ta bon surti y no ta cobra entrada. Directiva di Centro di Bario Playa ta desea e pueblo di Aruba un dushi dia San Juan y ta invita un y tur pa participa activamente den e celebracion aki. Laga nos proteha nos fiesta cultural di San Juan pasobra si nos mes no hacie ningun hende lo hacie pa nos.
Directiva di Centro di Bario Playa Pabao tambe ta haci un suplica pa no kima mondi y destrui nos naturalesa. Pues diabierna 24 di juni nos ta topa na Centro di Bario Playa Pabao pa celelebra e fiesta di Dera Gay.


text:
E tim di Souax Gil’sport-1 a mantené su invikto den e kampionato hubenil di sòfbòl, ganando ku skor di 11-2 di Sta Rosa Angels Vanddis. E ekipo ta komandá e tabla di posishon ku 6 triunfo.
Curaçaose Softball Bond (CSB) ta organisá e kampionato hubenil. E kompetensia tin tres siman i a hunga den wikènt den Montab Ballpark na Montaña Abou.
SBT Souax Gil’sport-1 a gana su di 6 enkuentro superando Sta Rosa Angels Vanddis ku skor konvinsente di 11-2. Picher ganadó tabata Kiara Domacassé. Su koleganan Joanna Benita, Rianthe Winklaar i Dianthe Gibbes a sobresalí na bate, kada un ku 2 hit den 3 turno.
Pichingolo Nissan a gana dos wega den e seri di wega tras di lomba den Montab Ballpark. E tim a gana ku skor grandi di Souax Gil’sport-2: 22-6. Picher ganadó tabata Melany Castro Arias. Stphmary Smith i Gianynuska Martina a bati kada un 2 hit den 2 turno.
Despues tabata Junior Talententeam ku tabatin ku rekonosé ku Pichingolo Nissan ta mihó: 9-5. Picher ganadó atrobe tabata Melany Castro Arias, miéntras ku Tahnee Gerard, Stephmary Smith i Arjenette Bernardus-Wernet tur a dal 1 hit den 3 turno.
Finalmente Junior Talententeam a sorprendé Sta Rosa Angels Vanddis ku skor di 4-0. Picher ganadó tabata J’dah Girigorie ku a tira no menos ku 15 ponche den 7 inen. E mes tambe a sobresalí na bate ku 2 hit den 3 turno.


text:
Willemstad, 28 di yüli, 2021 – Miéntras e sifranan di COVID ta subi, mayoria pashènt ku COVID tratá na Curaçao Medical Center (CMC) no ta bakuná. “COVID tei pa keda, pues pa bo protehá bo mes di enfermedat severo, por fabor bai bakuná” segun Dr. Esther Rooijakkers, infeksiologo i spesialista di medisina interno na CMC. Rooijakkers ta bisa ku mayoria pashèntnan ku COVID-19 severo no a risibí nan bakuna. Na e momentunan aki tin 7 pashènt hospitalisá di kua 4 a wòrdu atmití den kuido intensivo.
Segun Rooijakkers, e bakuna no ta un garantia di 100% protekshon, pero e ta hasi e chèns pa bo wòrdu infektá mas chikí i ta evitá ku pashèntnan por haña e malesa severo. Alabes, e ta bisa tambe ku probablemente e variante Delta ta kousando síntomanan leve bou di esnan ku a bakuná. Algun di e síntomanan akí ta enserá nanishi ku ta kore, doló di garganta, diarea, tosá, doló di múskulo i kansansio.
Miéntras CMC ta sigui e situashon di aserka i ta kla prepará pa tur senario, sitanan di pashèntnan, tratamentunan i proseduranan ta sigui normal. Ta avisá pa yega 30 minüt promé ku sita pa por tin sufisiente tempu pa parker i registrá trankil. Pa esnan ku ta bishitá nan sernan kerí, esaki ta posibel entre 11or di mainta i 1or di merdia i entre 5or di atardi i 7or di anochi. Reglanan di Tapa boka, distansia sosial i higiena di man ta keda vigente.


text:
ORANJESTAD,Aruba
“Esaki ta como parti di e plan di contingencia di Gobierno, pa sostene e buena marcha di e sector”
Oranjestad,– Diasabra, 28 di Maart, 2020. Actualmente nos isla y nos communidad ta pasando door di un situacion sumamente delicado y nobo pa nos tur. Como parti di e strategia pa asegura e buena marcha di nos Sector Primario, Ministerio di Sector Primario conhuntamente cu DLVV Santa Rosa, a activa un maneho di contingensia y den un forma structura y safe, pa asegura cu e sector lo por sigi draai normal bou di cierto reglamentonan stipula door di e Ministerio di Sector Primario. Esaki lo ta pa logra mobiliza Aruba su productornan, pa nan por continua cu nan trabounan diario di producion di cuminda y den un forma sigur, cual ta di importancia pa nos seguridad di cuminda y pa garantiza entrada pa e grupo di productornan aki.
E maneho lo encera cu tur Cunukero, Criador di bestia cual ta cay bou di e grupo di criansa pa consumo, Piscadornan y Apicultornan, lo mester registra na Santa Rosa den e sector cu ta aplicabel pa nan y na su turno, nan lo ricibi un carta oficial for di Santa Rosa, pa nan y nan trahador (nan), cual lo sirbi como un permiso temporario, durante e maneho conoci como “Shelter in Place”. E permiso temporario aki, lo duna tur esnan menciona ariba, e aprobacion pa por ta pafo di nan cas durante e horario di 6 AM pa 6 PM, pa nan por eherce nan responsabilidadnan Dario y especialemente pa e cuido & alimentacion di nan bestianan, cual tambe ta un grupo vulnerable.
E proceso pa bin na remarke pa e permiso temporario ta lo siguiente:
- Mester registra na Santa Rosa su oficina na Piedra Plat. Pa por registra, mester trece:
- Copia di ID
valido di tur Cunukero, Criador, Piscador y Apicultor y alavez di nan trahadornan
(Rijbewijs of passport) (Aplicabel pa tur 4 Sector)
- Copia di e documento di tereno huurgrond of eigendoms grond ariba nomber di e persona cu ta registra. (Cunukero y Criador)
- Copia di Registro di KVK (Si ta un negoshi registra na KVK) (Aplicabel pa tur 4 sector)
- Copia di Registro di boto di Directie Scheepvaart y number di boto (No mag di ta mas cu 1 ana caduca). (Piscador)
- Copia di Vaarbewijs (Pa esnan cu tin esaki) (Piscador)
Di otro banda, mester tene na cuenta e parti di salubridad na momento di ta den areanan publico of atendiendo cu cliente y e parti di e toke de queda cu si ta aplicabel pa tur persona na Aruba, incluyendo e grupo aki.
Como parti di e maneho pa asegura cu tur Productor, Piscador y Apicultor, ta mantene tambe na e reglanan di salubridad, tur persona mester atene nan mes na e siguiente puntonan aki:
- Lo duna permiso na e maximo di 3 persona pa cada Cunucu di Agricultura of Criansa di Bestia.
- Lo duna permiso na e maximo di 2 persona pa cada boto di Piscador
- Lo duna permiso na e maximo di 2 persona, cual ta e Apicultor y su asistente
- Purba mantene traha den un grupo limita, no mas cu 3 persona y corda rotate e trabounan.
- Purba bay pisca cu miembro di famia.
- Evita aglomeracion di hende, na momento cu boso bay cumpra cuminda di bestia, busca cuminda of jega na pier di regreso.
- NO bay Cunucu of bay Pisca si bo ta sinti malo, laga bo assistente tuma over.
- No sali ariba caya si bo mester ta den quarantine/isola
- Corda mantene distancia di por lo menos 1.5 meter for di e otro persona cu bo ta trahando cu ne.
- Corda avisa boso famia, unda boso ta bay y vooral unda boso lo bay pisca, ken bo a bay cu ne y ora di regreso.
- Corda cu e permiso temporal aki ta valido solamente entre 6 AM pa 6 PM y pa ehecua e ofishi pa cual bo a ricibi e permiso valido pe. Despues di e horario stipula, lo no por hasi uso di e carta aki mas, si wordo para door di Cuerpo Policial. Esaki ta conta tambe pa e Piscadornan, na momento cu boso wordo para door di Kustwacht ariba lama despues di e hora stipula.
- Corda laba boso man constantemente y mantene boso Cunucu y boso articulonan di pesca limpi na tur momento.
- Corda sea cauteloso y usa handschoen, na momento di trata cu productonan fresco cu lo wordo bendi cu cliente.
Punto nan importante pa tene cuenta ne, pa locual ta e otorgamento di permiso. Esaki lo inicia Dialuna awor dia 30 di Maart for di 8 AM pa 12 PM y esaki lo ta valido tambe pa Diamars y Diaranson. Tene cuenta cu lo tin reglanan na momento cu ta warda e permiso temporario y si mester registra ainda prome cu ricibi e carta.
- Nos ta atende di acuerdo cu e secuencia di e jegada y nos ta pidi tur hende tene pasenshi.
- Na momento cu bo jega, puntra e security guard despues di cua cliente ta bo turno pa e registro bay structura.
- Trece copia di tur bo documentonan menciona ariba, pa acelera e processo y evita cu mester saca copia.
- Ta pidi tur esnan na cabes di e Centronan di Pesca, companianan, dono nan di Cunucu di Agricultura of Criansa y Apicultornan, pa boso colecta entre awe y manan, e documentonan nessecario di cada Piscador trahador y trece copia di esakinan na Santa Rosa. Asina nos ta evita grupo grandi di hende na Santa Rosa.
- Tambe ta pidi pa solamente un persona bin Santa Rosa y corda sinta warda den bo auto te ora bo turno jega pa wordo atendi.
- Gerencia di Santa Rosa kier pidi compression y pasenshi di tur, ya cu e Departamento tambe ta trahando cu un grupo limita pa por continua cu e servicio di venta di lo prinicipal na e clientenan y alavez atende cu e registro aki.
- E lugar di otorgacion di e permiso, lo keda na e entrada banda pazuid di e edificio di Santa Rosa y NO via e lobby principal. Esaki ta pa no interfere cu e servicio di cahero pa e pago di awa y compra di hooi y simiya.
- Por manda copia di tur e documentonan nessecario pa registra na Santa Rosa y informacion di e Productor of Piscador, na info@santarosa.aw pa nos por traha e permiso di adelanta.
Santa Rosa kier tuma e opportunidad aki tambe, pa gradici tur nos productornan local y Piscador di curason, pa nan interes y determinacion den sigi eherce nan responsabilidadnan diario na bienestar di nos Sector Primario, apesar di e situacion delicado cu nos isla ta surpasando. Boso esfuerso y dedicacion a demostra cu como isla, nos no ta give up facil y lo sigi traha hunto pa asegura cuminda fresco y saludabel pa nos communidad di Aruba


text:
Diabierna anochi den stadion Guillermo Trinidad a tuma lugar un solo wega valido pa e Copa Betico 2022 unda e debutante nan Atletico Santa Fe a logra nan prome victoria contra S.V Estudiantes Aruba. Ta pa prome biaha e ekipo di Meiveld, Atletico Santa Fe militando den Division Prome ta hunga e torneo aki. Nan prome salida tabata uno sigur un bon unda tur cos tabata Santa Fe. E delanteronan Anthony Maduro y Litmar Lacle a luci dilanti pa SV Atletico Santa Fe.
PROME TEMPO
Den e prome tempo Atletico Santa Fe a domina e wega por completo y mientras nan delanteronan tabata un berdadero pesadiya pa e linea di defensa di Estudiantes henter e anochi aki.
Ya na di 3 minuut di e prome tempo, Santa Fe ta bay ariba den e marcador cu un gol anota for di un tiro di skina. E hungador Anthony Maduro ta lora e bala y aki portero Molina no por a pusha esaki manda afor y ta mira esaki cay su tras den gol, un gol Olimpico. Santa Fe a sigui ataka usando nan liherez y na di 15 minuut ta amplia e marcador, ora cu den un error defensivo di Estudiantes, e delantero Litmar Lacle ta haya e bala su so dilanti gol y ta deposita esaki facil pa e 2 – 0. Mester bisa cu portero Molina di Estudiantes sin duda a traha super duro y a saca bala for di tur skina. Pero na di 41 minuut e propio portero Molina ta haya carchi cora ora e ta sali for di area 16 meter y para e bala cu su man strobando e wega di sigui. Aki referee ta sake for di wega unda cosnan ta complica mas ainda pa Estudiantes. E hungador Zhayron Davelaar ta bay para den gol pa Estudiantes. Despues di e carchi aki Santa Fe a presiona bon sigur via nan aleronan y a haya varios oportunidad pero tabata falta e acabada riba gol.
DOS TEMPO
Den e di dos tempo nos por a mira e mesun patronchi di wega unda Santa Fe a sali brabo pa amplia e marcador. Na di 52 minuut, Anthony Maduro ta anota su di dos gol ora den un paso largo e ta bay laga su defensa directo y cu un tiro lastra e ta anota e 3 – 0. Apesar di ta hungando cu un hungador menos Estudiantes tabata wanta bon defensivamente y hasta a ataka algun biaha e gol di Santa Fe pero sin resultado. E aspecto di condicion dado momento a cuminsa pisa y aki Estudiantes a opta pa defende cu hopi hende patras y purba sali riba e counter. Santa Fe no por a penetra facil door e linea di defensa aki mientras tabata falta creatividad padilanti. Mas cu claro mester a bini cu e tiro di leu y aki Litmar Lacle ta mustra su grandesa unda net na area penal e ta los un bon tiro cu ta pasa riba cabes di portero Davelaar pa e 4 – 0. Un rato despues tabata Anthony Maduro cu ta anota su di tres gol di e anochi y e 5 – 0 pa Atletico Santa Fe cu un tiro duro di serca.
Mucho mas no a pasa den e wega cu Atletico Santa Fe logrando nan prome victoria den Copa Betico Croes 2022 y ta sigui pa e proximo ronda.
DIASABRA
Awe diasabra lo tin dos wega unda Caravel lo enfrenta Sporting den stadion di Frans Figaroa na Noord mientras den stadion Guillermo Trinidad nos lo tin e clash di bario ora cu Nacional lo midi forza contra Bubali. Ambos wega lo ta 8or di anochi.
TUMA NOTA
Tuma nota cu no mag tin publico presente mientras e wega Nacional vs Bubali tin livestream via e pagina di Arubaanse Voetbal Bond – AVB.


text: KRALENDIJK – Apesar ku di parti di RCN no a tende nada ofisial relashoná ku e desaroyo nobo di eliminá ZVK, fuentenan ku ta bon na altura ta menshoná ku fin di 2019, ZVK ta stòp di eksistí. Diferente organisashon ku ta traha huntu ku ZVK ya ta informá di e situashon ku entrante 1 di yanüari 2020 ta bin un organisashon nobo i ZVK ta disparsé. Entrante 1 di yanüari 2020 desishon ya ta tumá serka e ministerio di salubridat bienestar i deporte, ku lo lanta un direktorado nobo apart ku ta karga e nòmber “Zorg en Jeugd Caribisch Nederland “(ZJCN). E plan ta pa ZVK entrante 1 di yanüari ta hinká bou di e direktorado nobo menshoná. No ta konosí e motibu di e kambia drástiko, mirando ku ZVK ya ta eksistí mas ku 9 aña, for di despues di 10 di òktober 2010. Ta un realidat ku ZVK no tin bon nòmber serka kliente, kendenan konstantemente ta reklamá e forma ku ta trata nan. Spesialmente momentu di baimentu den eksterior pa trato médiko avansá. Aktualmente tin un disputa den korte entre ‘Zorg Groep BES’ i ZVK, despues ku ZVK a terminá e kontrato di trabou ku e tabatin ku ‘Zorg Groep BES’. Por tin diferente faktor ta hunga ròl ku Hulanda ta deseá pa desmantela ZVK. E motibu eksakto tras di e asuntu di desmatelashon di ZVK pa awor no ta konosí. Den seno di ZVK i Hulanda tin un diskushon kiko mester sosodé si ta mantené ku ZVK òf ta kambi’é entrante 1 di yanüari 2020 manera esaki ta plania. Notisia Live 99 FM ta sigui e desaroyo ku hopi atenshon.


text:
Moneda di ántes
Elisabeth Fecunda ta konta nos di su fasinashon ku moneda. “Mi ta kolekshoná moneda, meskos ku mi tata. Un di esakinan ta di 1923! Hopi di nos monedanan tin nòmber di kariño. Ta yama 1/10 florin depchi, 2 ½ sèn ta plaka i 2,50 florin yama fuerte.”
E promé monedanan ku a drùk spesial pa Kòrsou ta data di 1821. Promé ku esei tabata usa monedanan kolonial spañó i portugues mayoria biaha pa komèrsio internashonal i transakshonnan grandi. Monedanan hulandes a bira forma di pago legal riba e isla na 1826. E atministrashon finansiero di kolonia Kòrsou tabata hopi kaótiko. Konstantemente tabatin skarsedat di plaka chikí i tabatin un oumento di moneda estranhero pa kambia. Na fin di siglo 19 tres kompania privá a hasta kuminsá drùk nan mes monedanan.
Dos moneda spesial a ser introdusí na Kòrsou den komienso di siglo 20: un 1/4 I un 1/10 florin. Te na fin di segunda guera mundial a introdusí un sistema monetario separá pa Kòrsou. E diseño i material di e monedanan a kambia den añanan 60. For di e momentu ei moneda di plata tabata trahá di nikel i moneda di bròns a bira aluminio.


text:
Notisia & Evento di Boneiru
Boneiru awor tin entrenadó pa edukashon pre-eskolar den akohida di mucha
Danki na BES(t) 4 Kids, awor tin sufisiente entrenadó na Boneiru pa trein kolaboradónan di akohida di mucha den e programa pre-eskolar ‘Kaleidoscoop’. Akseso a
Start treinen Kaleidoscoop pa empleado di akohida di mucha
Riba djasabra 7 di ougùstùs e promé treinen di e programa edukativo Kaleidoscoop pa empleado den sektor di akohida di mucha ta kuminsá. Treinernan di
Mas i mas empleado den sektor di akohida di mucha ta risibí diploma
E luna aki 25 kolaboradó pedagógiko den sektor di akohida di mucha a slag pa nan estudio di MBO pa kolaborador pedagógiko asistente. Ku esaki
Treinen di EHBO pa trahadó di akohida pa mucha
E siman aki e promé kuater gruponan, ku un total di 50 trahadó di akohida pa mucha na Boneiru, a kuminsá ku e treinen di
Kontribushon di mayor pa akohida di mucha ta bira ménos pa hopi mayor
Entrante promé di yüli 2021, organisashonnan di akohida di mucha na Boneiru i Sint Eustatius ta haña mas supsidio for di Gobièrnu Sentral, pa asina
Proyekto piloto pa akohida di mucha na Boneiru ku nesesidat spesial
Entrante 17 di mei, 6 organisashon di akohida di mucha na Boneiru ta kuminsá un proyekto piloto pa mucha ku nesesidat di kuido i edukashon


text:
Durante un reunion cu e comision encarga pa ehecucion di prome fase di e proyecto di camera toezicht a toca e diferente fasenan di e proyecto. Manera ta conoci a aproba fase 1 di e proyecto aki, caminda SETAR lo bay instala bastante camera den area di Hotel.
Un di metanan ta pa amplia e cantidad aki, pa cual motibo e comision hunto cu Minister di Husticia y Asuntonan Social Sr. Rocco Tjon lo reuni den November, cu diferente stakeholders di sector priva y semi publico asina pa amplia esaki y asina garantisa cu por percura pa cameranan pa cu infrastructura vital y diferente areanan publico.
Trabounan preparatorio ta den pleno ehecucion, pa asina cu cameranan wordo instala por cuminsa na januari 2023. Banda di esaki, ta papia tambe di un “smart city concept”, caminda diferente sectornan lo traha hunto, lo tin cameranan cu inteligencia artifical pa facilita e trabou, y imagennan cu por wordo comparti cu Agentenan Policial atraves di e “mobile data terminals”, cual lo keda inaugura na November.
Segun Minister Tjon, lo bay tin un ekipo multidisciplinario dedica na esaki so, cu lo consisti di empleadonan civil y ehecutivo. Pues, asina lo garantisa cu e imagennan por wordo monitoria constantemente. E personal lo traha den un “command center”, cual na prome instante lo ta ubica na Cuerpo Policial, pero despues lo haya nan propio luga na un “remote location”.
Por ultimo, na November reunionnan lo continua como tambe e preparacionnan pa amplia e cantidad di camara. e mandatario a indica cu el a keda sumamente satisfecho pa wak cu e trabounan ta canando segun e planificacion di tempo.


text:
All posts tagged "Referee"
-
AVB/ 1 year ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
AVB/ 4 years ago
SV Riverplate cu miho conocemento di reglanan di futbol
Refereenan di Arubaanse Voetbal Bond (AVB) a reuni cu e club di SV Riverplate, pa un charla na e club cu...
-
AVB/ 4 years ago
Un total di 4 referee di AVB a pasa e “FIFA Fitness Test 2019”
Refereenan di Arubaanse Voetbal Bond (AVB) a topa cu e instructor di fitness di CONCACAF, Allan Brown, cu a conduci un...


text:
Oprah Winfrey lo aktua den pelíkula di Disney.
Oprah Winfrey ta den e delaster fase di negosashon pa un papel den “A Wrinkle In Time”. E pelíkula di Disney ta dirigí pa Ava DuVernay, ku anteriormente a dirigí Selma. Oprah Winfrey a aktua den Selma tambe. ‘A Wrinkle in Time’ ta basá riba un buki ku e mesun título skibí pa e outor Madeleine L’Engle. Den e historia, ku a sali na 1963, tres mucha ta biaha dor di universo pa buska nan tata, un sientífiko ku a disparsé misteriosamente. Tres señora ku nan nòmber ta kuminsa ku e lèter W, ta yuda e muchanan.
Segun e revista Variety, Winfrey ta bai hunga e papel di un di e damanan sobrenatural. E buki ta e promé di un seri di sinku. Disney tin tambe Amy Adams i Kevin Hart na bista pa e otro papelnan. No ta konosí ainda ki dia lo estrená e pelíkula.


text:
Plan ta di hende, palabra final, di Dios. Tur loke un hende hasi ta bon den su bista, pero ta SEÑOR ta evaluá intenshonnan. Pone tur loke bo hasi den man di SEÑOR, i bo plannan lo realisá. Un felis
Salmo 19:7
Lei di Señor ta perfekto, ta duna alma alivio ; testimonio di Señor ta fiel, ta hasi bobonan sabi felis siman , Dios bendishona bo.
Mateo 10:32-33
Si kualke hende deklará públikamente ku e ta na mi banda, Mi tambe lo deklará dilanti di mi Tata ku ta den shelu, ku Mi ta na su banda. Ma ken ku nenga públikamente ku nan konosé Mi, Mi tambe
Prov 25:11-12
Un bon palabra na e momento eksakto, ta un apel di oro den un skalchi di plata. Un skual huisioso i orea ku ta skucha; esun t’un renchi, e otro un kadena di e oro mas puru. Dios bendishona bo


text:
E dianan 12 pa 17 di februari, e seleccion di tennis femenino hubenil lo competi den e asina yama Junior Fed Cup na Sto. Domingo, Republica Dominicana cu lo conta cu un participacion di e miho atletanan femenino hubenil procedente di 11 pais den America Central y Caribe. E seleccion di Aruba lo consisti dine atletanan Kayla Solagnier, Aethielle Kelkboom y Jelsyvette Croes mientras como coach lo fungi Harry van Reek. Mester bisa cu Aruba ya pa algun aña caba ta participa den e Jr Fed Cup cu aña pasa a wordo teni na e pais di El Salvador.
Tur tres atleta tin nan experiencia na nivel internacional tanto den exterior y torneonan teni na Aruba mes. Ainda e seleccion femenino ta buscando di triunfa cu e premio maximo. Na aña 2015 e deporte di tennis a conoce un di nan miho resultadonan den nos region na momento cu e seleccion masculino hubenil a logra gana e torneo di Davis Cup Junior na El Salvador. E aña aki e federacion di tennis Arubano, ALTB a dicidi di manda un seleccion femenino representa Aruba.


text:
Den mesun empresa trahado no por ricibi FASE mientras otro ta ricibi Subsidio di Salario
Un dunado di trabou no por tin algun trahado den FASE y algun trahado ta wordo paga por medio di Subsidio di Salario
Den un temporada cu tin hopi informacion cu mester tene na cuenta cune SVb kier clarifica y elabora ariba e programanan di sosten financiero FASE y Subsidio di Salario.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario. E programa aki ta bay via SVb.
FASE ta un sosten financiero dirigi directamente ariba e persona cu a perde trabou of ta trahando hopi menos ora. E persona ta aplica directamente via e FASE Helpdesk pa e sosten.
Mirando cu e dos programanan aki ta core na mes momento ta importante pa menciona cu den 1 compania no por tin algun trahado cu ta ricibi sosten financiero por medio di FASE y pa otro trahado e dunado di trabou ta aplica pa Subsidio di Salario. Esaki no ta posibel. Tur trahado ta ricibi sosten por medio di FASE of tur trahado ta ricibi ayudo por medio di Subsidio di Salario via su dunado di trabou.
Pa pregunta relaciona cu Subsidio di Salario tin un Service Center. Por tuma contacto cu e Service Center via mail na loonsubsidie@svbaruba.org. Tambe por subi ariba e pagina di SVb www.svbaruba.org y bay na e topico Subsidio di Salario (na Doño di Trabou).


text:
Despues di basta deliberacion entre e diferente ‘stakeholdernan’ cu ta forma parti di e Team di maneho di Crisis, a yega na e desicion pa flexibilisa un poco algun di e medidanan di proteccion.
E pandemia di COVID-19 no solamente a ocaciona un crisis di salud fisico, pero tambe crisis den salud mental, crisis economico, crisis di seguridad y mas, pa cual motibo na tur momento ta purba busca un balans entre e diferente sectornan den crisis.
E medidanan cu ta conose cambio ta:
▪TDQ- entrante awe nochi Toque de Queda ta cuminsa pa 12:00 di marduga y ta caba 5:00 di mainta.
▪Na restaurant por tin 4 hende na mesa paden y 6 hende pafo.
▪Samenscholingsverbod, ta amplia di max 2 pa max 4 persona
▪Orario di ciere ta bira 11:00 pm entrante awe
Loke no tin cambio ta “gebiedsverbod” riba parkeerplaats y beach entrante 7:00 PM. E medida aki ta keda vigente.
Nos ta recorda tur hende pa sigui tene distancia fisico di 1.5 meter, bisti tapaboca ora no por cumpli cu distancia di 1.5 meter y den interior di tur localidad y husa handsanitizer of laba man cu regularidad.


text:
ORANJESTAD,Aruba
Parlamentario Endy Croes: Den Jaarverslag di Minister President Evelyn Wever-Croes
Parlamentario Endy Croes a amplia riba e Jaarverslag 2019 di Promer Minister Evelyn Wever Croes. Promer Minister a traha incansabelmente pa cera e ‘gap’ cu Hulanda y tambe cu e islanan ruman. Manera nos tur por corda con Hulanda a prohibi Gobernador pa firma presupuesto 2014 pa motibo cu esaki tabata tin un deficit di 444 miyon florin.
Mike Eman enbes di bay Hulanda y trata di resolve e desaster financiero cu el a crea pa pais Aruba a dicidi di bay protesta bou di un palo y a drenta welga di hamber. Scondi den anochi e tabata “fuel” su curpa cu Ensure. Pues manipulacion na estilo di Mike. Mike kier bay shelo pero no kier muri. Riba dje Mike Eman a haci un expresion hopi pisa yamando e Hulandesnan pa “verkrachters”. Esaki a cay pisa den cara di Hulanda y e relacion desde aki a deteriora por completo.
Minister Presidente den 2019 a sigui traha duro riba e relacion entre islanan pero tambe cu Hulanda. Poco poco pero sigur ta logrando pa cera e ‘gap’ entre Aruba y Hulanda creando e espacio pa Hulanda haya e confiansa bek den Pais Aruba. Alabes tin palabracionnan cu Hulanda cu Aruba lo traha riba su propio “begrotingskamer” y unabes esaki ta cla Aruba lo recupera su autonomia por completo, esta e autonomia cu AVP a entrega na Hulanda door di mal maneho financiero.
Banda di esaki a reuni na 3 ocasion cu e Promer Ministernan di Corsou y Sint Maarten. E promer reunion cual a tuma lugar den luna di januari 2019 tambe a asisti e 3 Ministernan di Financien. Den e reunion na september 2019 a asisti tambe Minister President di Hulanda, esta Mark Rutte. A reuni specificamente riba temanan manera Integridad, problematica di Venezuela y migracion y calamidad.
Dia 26 di october 2018 Minister Presidentenan a firma un protocol di cooperacion unda a instrui SER (Social Economische Raad di e islanan) pa traha y organisa un simposio riba Labor y Migracion. E simposio aki a tuma lugar dia 10 di mei 2019 na Corsou y tabata un exito rotundo. Banda di esaki Minister President Evelyn Wever Croes a asisti na 3 reunion di Rijksministerraad atendiendo topiconan di vital importancia entre otro tambe posibel aanwijzing of KB di cual integrantenan di partido AVP tanto ta anhela pa Aruba haya. Increibel pero esaki ta e realidad. Nos mester felicita Promer Minister Evelyn Wever Croes cu su gran labor den 2019 trahando incansablemente pa restablece e confiansa cu Hulanda y drecha e relacion entre islanan y Hulanda.


text:
20 di yanüari
20 di yanüari ta e di 20 dia di aña riba e kalènder gregoriano. Ta resta 345 dia (346 den un schrikkeljaar) pa finalisa e aña.
A sosodé[editá | editá fuente]
- 1961 - John F. Kennedy a asumi e kargo di presidente di Estadonan Uni di Merka.
- 1981 - Na Merka Ronald Reagan ta huramentá komo presidente.
- 1985 - Ronald Reagan ta huramentá pa un di dos mandato komo presidente.
- 1986 - Pa prome bes ta selebra Dia di Martin Luther King Jr. komo dia festivo ofisial na Merka.
- 1989 - en los Estados Unidos, George H. W. Bush jura su cargo como presidente de los Estados Unidos.
- 1993 - Na Merka Bill Clinton ta asumi e presidensia di e pais.
- 2001 - Na Estadonan Uni di Merka George W. Bush ta huramentá komo presidente.
- 2005 - George W. Bush ta huramentá pa un di dos mandato komo presidente.
- 2009 - Ta inougurá Barack Obama komo e di 44 presidente merikano. E ta e prome afro-merikano pa okupa e puesto aki.
- 2021 - Ta inougurá Joe Biden komo e di 46 presidente di Merka. Ku 78 aña di edat e ta persona mas bieu ku a wordu inougurá. Kamala Harris ta e prome hende muhe pa okupa e puesto di vicepresidente di Merka.


text:
Zona di temperatura peligroso pa kuminda
Zona di temperatura peligroso ta e zona ideal kaminda tin mas multiplikashon di mikrobio.
Kontròl di temperatura ta e faktornan mas importante pa produsí i mantené un kuminda liber di mikrobio.
E zona aki ta keda entre 5⁰- 60⁰ C
Ora ta atendé kuminda entre e zona aki mester sòru pa esaki sosodé mas rápido posibel pa evitá demasiado multiplikashon dje mikrobionan.
Tur kuminda mester keda kushina a fondo (temperatura haltu pa sufisiente tempu) pa garantisá ku mikrobionan a muri.
Kumindanan ku ta keda komé friu mester keda mantené friu.
Esnan ku mester fria pa wardanan den frishidèr òf frizer mester keda friá mas rápido posibel (den ménos ku 4 ora) pa despues wardanan den friu.
Ora ta re-kalentá e kuminda friu, hasi esaki tambe ku sufisiente kayente i bòlt’é p’e keinta kompletu.
Bron: Gobièrnu Di Kòrsou


text:
Na prome lugar mi lo kier a gradici su persona, specialmente como parlamentario pa por a tuma un poco tempo den su agenda pa corigi loke mi a skirbi, como ciudadano y politico nobato. Mi ta comprende cu “proyecto Bo Bario no solamente ta deporte sino e ta encera hopi otro cos. MFA, bus di salud, klinkers, asfalt, verf, drecha casnan decai, seguridad den bario, iluminacion, etc.. Door cu mi a saca potretnan di logronan deportivo “decai”cu no ta di gobierno sino priva y no ta responsabilidad di su gobierno pa mantene, su persona ta bisa cu e ta un “cheap shot”. Mi lo aprecia e ora si como parlamentario e por alclarea algun concepto cu parse ta robes cu tanto ami y hopi hende den e barionan aki tin.
- Si e lugarnan deportivo “decai” aki ta priva y no ta responsabilidad di gobierno pakico anto solamente cada 4 aña den temporada di eleccion ta core drechanan y verfnan? Nan no ta priva?
- Pakico durante henter e aña no ta percura pa nan ta den condicion di uzo pa e habitantenan cu tanto kier mira nan bario bunita?
- Pakico no a percura cu tin programanan pa e barionan aki riba e terenonan na unda e situacion social ta limita y hopi mamanan soltero no por paga pa recreacion of deporte pa nan yiunan?
Desde 2009 te 2017 comision di susbsido no a duna ningun placa na ningun instancia deportivo priva. Den e programa di Bo Bario ta “regalando “canchanan di deporte cu yerba co por hunga mini football y Bating cages“. Na ken nan ta wordo regala?? na instancianan priva of na federacionnan di deporte of clubnanan di deporte priva? Cu otro palabra nan ta priva of di gobierno? Mirando cu gobierno no ta duna subsidio pa instancia deportivo priva, con e lugarnan aki lo wordo mantene?
Papiando di deporte mi lo kier su persona informami lo siguiente:
- A perde confiansa den e instancia di deporte IBISA? Ya cu ta by pass e departamento gubermental totalmente cu e proyectonan aki di deporte.
- No tin confiansa den e minister di deporte pa cu su maneho di deporte cu a dicidi di traha un propio departamento pa deporte bou di min pres?
Mi no ta contra ningun iniciativa na unda deporte ta wordo engrandece, mi ta traha 34 aña den e ramo aki y mi sa su importancia pa un pais sano. Ta di lamenta si cu deporte ta wordo mira manera algo na unda mester traha facilidnan. Inverti den compleho pa mañan por bisa mira con bunita e ta, mira kico nos a duna boso. Pero ta lubida dos cos .
- Un maneho integral na unda e hoben ta central tanto den bario y scolnan. Cual pa ultimo añanan ta practicamente ausente
- Con ta bay mantene e inversionnan aki pa no “decae”manera esnan priva y esnan cu tin caba.
Tur e facilidadnan di gobierno mester urgentemente mantencion ya cu no a haci nada pa e ultimo 8 aña.
Finalisando, un biaha mas danki pa aclarea cierto idea eroneo cu mi lo por tabatin riba e proyecto di Bo Bario.


text:
Durante ceremonia di apertura di Directie Ouderenzaken diabierna 30 di september, a tuma e oportunidad pa haci entrega di permiso na 6 cas di cuido. Minister Arends a pone como meta cu prome cu fin di aña tur cas di cuido cu cumpli cu e rekisitonan lo haya nan permiso pa opera. A base di e permiso por haci control riba e calidad di cuido y bienestar di cliente.
E 6 casnan di cuido cu a haya permiso ta Stichting Hospice Atardi, Stichting Thuiszorg Aruba, Betesda Home Care, Stichting Cas Cristelle, Zorg met Liefde y Stichting Cas di Machi. Ademas, varios casnan di cuido ta participa na un proyecto piloto di Ministerio di Asuntonan di Adulto Mayor pa tuma inventarisacion di e retonan y oportunidadnan pa mehoracion encuanto e calidad di cuido y bienestar di cliente.
Minister Arends ta sumamente orguyoso cu e casnan di cuido por a presencia e apertura di Directie Ouderenzaken. E colaboracion estrecho entre Directie Ouderenzaken y esnan trahando den e sector ta na e bienestar di adulto mayor. Minister Arends ta gradici tur cas di cuido cu a duna sosten na e apertura y ta desea un luna di adulto mayor fructifero na un y tur.


text:
Oranjestad- Siman cu a pasa Fundacion CINEARUBA a wordo reconoci door di Prestige Awards pa CINEARUBA su logronan den arte y cultura.
Fundacion CINEARUBA a inicia for di 2011 cu un movemento di peliculanan local, e meta tabata pa motiva, stimula y educa otronan pa haci mescos. Despues di cinco aña e meta di Fundacion CINEARUBA ta dunando su fruta. Awendia tin mas peliculanan cortico y te hasta peliculanan largo pa cine, esaki ta convertiendo su mes den e era nobo di ‘Cine Nobo di Aruba’. E ta un movemento nobo cu ta creando su propio structura cu ta encera di entre otro un presupuesto micro, uzo di localidadnan real, uzo di personanan real como actornan y uzo di un personal di produccion compacto of multitasking. Un movemento di cine no ta algo nobo, tin varios paisnan grandi a experiencia esaki por ehempel Italia cu Neorealismo y Francia cu La Nouvelle Vague. Aruba su movemento di cine tin e oportunidad di crece y cu tempo e lo mehora y por converti su mes den un di e motibonan escencial pa showcase Aruba na mundo henter.
E forma pa haci e ‘Cine Nobo di Aruba’ crece ta si gobierno di Aruba pa medio di Unoca crea un fondo pa cine local cu tur e criterianan pa tanto cine cortico y cine largo pa yuda pusha mas produccion y mehora e calidad di e cine local cu e obhetivo pa manda mas hopi pelicula posibel na festivalnan di cine internacional pa promove Aruba. Fundacion CINEARUBA a participa na mas di 17 festival di cine internacional entre otro Toronto, Washington DC y Italia y pa medio di CINEARUBA su peliculanan a showcase Aruba na miles di publico. Via internet y social media e publico ta mas grandi y global. Cine local por ta hopi beneficioso si uze na un manera strategico y e por tin su beneficio den promociona Aruba su paisahenan, pero tambe su hendenan y artistanan. Si cada film local cu pasa na un festival di cine internacional inicia cu www.aruba.comesey ya caba ta un promocion riba su mes cu ta incentiva e curiosidad den e publico. Fundacion CINEARUBA cu tur su experticio den traha y presenta pelicula ta pone su mes na disposicion pa colabora cu gobierno di Aruba y Unoca pa crea un fondo pa cine local.
Fundacion CINEARUBA ta consciente di e necesidadnan pa haci e cine local crece, pa es motibo CINEARUBA a amplia su metanan pa provee un miho servicio pa medio di crea mas posibilidadnan. CINEARUBA ta buscando un espacio amplio pa por provee recurso y facilidadnan na e hobennan y e cineastanan independiente pa nan por crea nan peliculanan sin e precupacion di tin di limita nan mes. Fundacion CINEARUBA ta haci un yamada na personanan cu por tin un espacio disponibel cu no ta den uzo actual pa laga CINEARUBA cuida e luga contra vandalismo y haci uzo di dje temporario.
E fundacion ta yuda na e desaroyo artistico di e hobennan, brindandonan un plataforma pa nan por expresa nan mes y sigui crece. CINEARUBA su club hubenil ‘Into Acting’ a ricibi bishita di Aruba su talento internacional Curt Joshua Fortin, kende a tuma tempo for di su vacacion pa papia cu e hobennan di e club di su experiencia como actor na Hulanda. Esaki tabata sigur un inspiracion pa e hobennan cu tin soñonan grandi.


text:
Inskripshon pa Premio di UNESCO pa idioma materno Papiamentu
Inskripshon pa Premio di UNESCO pa idioma materno Papiamentu
Geplaatst op 03 November 2020 dor di Ministerio Enseñansa, Siensia, Kultura & Deporte
WILLEMSTAD – Komishon Nashonal di UNESCO Kòrsou den kuadro di Dia Internashonal di Idioma Materno 2021 (21 di febrüari) ta bai otorgá pa di 6 biaha e:
“Premio di UNESCO Kòrsou pa idioma materno Papiamentu”
Propósito di e premio aki ta pa premia servisionan di institushonnan, organisashonnan òf personanan ku a demostrá mérito sobresaliente durante 2020 i a logra resultado efektivo ku ta kontribuí na desaroyo di nos idioma Papiamentu papiá pa mayoria di nos pueblo.
Komishon Nashonal di UNESCO Kòrsou ta organisá e aktividat aki i ta informá tur hende ku ta interesá, ku e inskripshon ta habri entrante 3 di novèmber 2020 i ta sera bèk dia 21 di novèmber 2020. Tur siudadano di Kòrsou por inskribí òf nominá un persona, organisashon òf instituto pa bira nominado.
Pa mas informashon relashoná ku kriterionan di partisipashon / evaluashon i formulario di inskripshon, por pasa personalmente na:
Ministerio di Enseñansa, Siensia, Kultura i Deporte, APC Building, (antes APNA) na Schouwburgweg 24-26 òf por yama na telefòn 434-3700/434-3711.


text:
Futbol di Aruba conoce hopi baluarte, hungadonan cu un carera bunita den e deporte Rey. Arubaanse Voetbal Bond (AVB) ta dedica cada Campeonato di division di honor na un of mas di e personanan cu a y ta hunta un rol importante den historia di futbol na Aruba.
Recientemente AVB a anuncia cu a scoge pa e temporada 2016-2017 pa honra cuater hende homber cu a destaca den y a contribui grandemente na e deporte aki.
Nan ta Monico (Theo) Ruiz, Alberto (Beto) Peña, Ricardo (Cadochi) Kock y Frans “Fan” Dijkhoff. Ta un honor y placer pa AVB por conta cu nan influencia y e “stempel” cu cada uno a pone riba futbol na Aruba, cada un di nan haciendo contribucionnan valioso durante di e tantisimo añanan cu nan ta hungado futbol. No solamente nan teamnan a disfruta di nan talento, pero como miembro di e seleccion di Aruba y hasta den seleccion di Antia Hulandes, nan talento a yuda hiba e deporte dilanti pa un publico mas amplio y nan a inspira hobennan pa sigui den nan pasonan. AVB ta comparti un poco di e carera di cada un di e baluartenan aki cu comunidad di Aruba.
Monico (Theo) Ruiz
Theo Ruiz a cuminsa hunga futbol cu e team di Real Koyari cu 9 aña di edad. Cu su 11 aña el a bira miembro di e team aspirant di SV Bubali y cu 13 aña a bay hunga pa e team di junioren. SV Bubali a bira campeon di Aruba 4 biaha y 1 biaha sub campeon den e temporada cu el a hunga den e team aki.
Durante varios aña Theo a forma parti di e seleccion hubenil di Aruba. Na 1976 el a forma parti di e seleccion di Antia Hulandes y a subi di categoria pa e seleccion di hoofklas di Aruba. Como miembro di e seleccion hoofdklas di Antia Hulandes, Theo Ruiz a hunga diferente torneo internacional den Caribe, Centro y Sur America.
Cu SV Bubali Theo a logra un titulo di campeon di Aruba (1975) y un titulo di sub campeon (1986) y cu SV Dakota, el a bira campeon (1983) y sub campeon di Aruba y di Antia Hulandes (1984). Theo tambe ta conoci riba cancha di futbol di sala. El a forma parti di Fermins Boys y na 1994 a nombr’e Deportista di Aña di Futbol di Sala pa e organisacion cu ta dirigi futbol di sala, esta Fefusa. Keto bay Theo Ruiz ta activo riba tereno, hungando den e division Veterano cu e team di Bubali Chipi Chipi.
Alberto (Beto) Peña
Beto Peña (1931) a cuminsa hunga futbol na un edad relativamente hoben den bario di Santa Cruz. Hunto cu otro hobennan el a lanta e prome team, esta Jong Santa Cruz. Despues el a forma parti di otro teamnan, incluyendo Trappers, Jong Hollanda, Holandia, Santa Cruz Sport Union y Aruba Juniors. Como miembro di Aruba Juniors el a cuminsa forma parti di e seleccion di Aruba y a hunga tambe weganan interinsular. Na aña 1955 Beto a forma parti di e seleccion di Aruba cu a hunga e torneo Copa CCCF (awendia CONCACAF) unda Aruba a keda na di 5 luga. Beto tabata hunga korfbal tambe cu e organisacion SV Volvox, cual el a presidi pa diferente periodo. E tabata miembro di directiva di SV Estrella y a forma parti di e comision di carnaval di Club Caiquetio.
Ricardo (Cadochi) Kock
Prome cu Cadochi tabatin 15 aña ya el a subi pa hoofdklas na aña 1963 cu San Nicolas Jrs. Na 1966 el a hunga pa e seleccion di Aruba den division junioren y den e prome Weganan di Reino como miembro di e seleccion di Antia Hulandes U19. Un aña despues el a bolbe forma parti di e seleccion di Antias pa Weganan di Reino, caminda e ekipo a logra medaya di oro. El a forma parti tambe di e seleccion grandi di Aruba y esun di Antia. Hunto cu e ekipo di Antia el a hunga e weganan eliminatorio pa Weganan Olimpico. Na aña 1968, Cadochi a uni na RCA; despues el a bay traha den casino y a sigui hunga pa RCA so. Hunto cu e tricolornan di Solito el a logra varios titulo. Na 1978, el a sali Hungado Mas Valioso di e campeonato. Algun di e weganan cu Cadochi ta considera mas importante p’e tabata e weganan contra Feyenoord; Botafogo, Brazil; Deportivo Portuguez, Venezuela; Saprisa, Costa Rica y Defence Force di Trinidad. Na aña 1981, Cadochi a cuminsa traha como comentarista di futbol hunto cu Janchi Tromp y pues e aña aki ta cumpli 35 aña trahando den prensa deportivo.
Francisco Dijkhoff
Francisco Dijkhoff ta naci na Aruba dia 30 november 1952 na Papaya, na Tanki Leendert. Na edad jong el a cuminsa bay tereno di F.C.Tropical cu su ruman +Toni y practica futbol cu e muchanan di junioren y reserve. Despues di a regresa di Hulanda, el a bira miembro di Teachers United, unda cu ora cu no tabatin referee, e mes tabata dirigi e wega. Su colega di John F. Kennedy School, Norman Brown, a urgi’e pa bira miembro di A.V.B. A aserk’e pa dirigi weganan di division dos pa A.V.B. riba tereno di Universal, Sport Boys y Dos Caminos tur diadomingo atardi. Hunto cu +Nito Rosel y +Fan Dijkhoff a dirigi hopi wega den Joe Laveist Sport Park diabierna anochi. Na 1988 el a bay duna les na Milton Peters College Sint Maarten. Ora a regresa di Sint Maarten directiva di AVB bou presidencia di +Boei Marchena a forma un comision hunto cu Oslin Toppenberg y Aubrey Maduro pa inventarisa e retonan den e cuerpo di referee y trece solucion pa directiva. Di e momento ey na 1991 e ta envolvi cu refereenan di AVB.